MITOS-MITOS DALAM USAHA BERHENTI MEROKOK?

Menurut Pertubuhan Kanser Amerika, di dalam sebatang rokok mempunyai 7000 lebih bahan kimia. 70 lebih daripada bahan kimia tersebut adalah menjadi penyebab kepada kanser.

Tetapi hanya satu sahaja bahan yg menyebabkan ketagihan. Bahan kimia tersebut dinamakan sebagai NIKOTIN

Nikotin merupakan salah satu bahan kimia utama di dalam tembakau. Ia merupakan kompaun yang mendatangkan kesan yang cepat ke atas badan disebabkan ia cepat diserap oleh paru-paru. Darah yang mengalir daripada paru-paru akan terus dipam ke dalam jantung kemudian ke otak.

Salah satu fungsi nikotin adalah memberi kita ‘hadiah’ dalam bentuk perasaan gembira, seronok dan juga ghairah. Ini akan membuatkan sesorang itu dapat lebih fokus dalam melakukan sesuatu perkerjaan dan lebih kuat ingatannya.

Otak kita mempunyai satu sistem yang dikenali sebagai ‘Reward Pathway’. Reward pathway merupakan salah satu litar di dalam otak yang berfungsi untuk memberikan perasaan puas dan gembira pada manusia. Bukan itu sahaja, kelakuan kita juga akan bergantung kepada keadaan ‘Reward Pathway’ tersebut

Sebagai contoh, ada seseorang yang asyik makan coklat dan dia merasa gembira setiap kali makan coklat. Kita akan dapat lihat tindak tanduknya selalu akan mencari coklat. Jika dia tidak dapat coklat tersebut dia akan merasa murung, sedih dan tidak dapat menumpukan perhatian kepada kerjanya. Jika dia dapat coklatnya, dia akan berasa gembira, lebih fokus dan mampu membuat kerja dengan baik

Begitu juga kepada perokok.

Cuba tanya kepada perokok tegar, apakah yang mereka rasa setelah merokok? Sudah tentu mereka akan rasa gembira.

Tanya lagi sekali. Apakah perasaan mereka jika tidak dibenarkan merokok untuk seharian? Sudah tentu mereka akan kemurungan, sedih, tidak dapat fokus dan tidak dapat buat kerja. Tanya lagi. Apakah perasaan mereka apabila dapat merokok selepas seharian tidak dibenarkan merokok? Sudah tentu hembusan mereka akan merasa sangatlah gembira selepas beberapa hembusan yang pertama.

Kerana otak mereka sudah dipenuhi dengan nikotin yang akan menyebabkan reward pathway memberi perasaan gembira kepada si perokok.

Apabila seseorang menghisap rokok, nikotin yang disedut akan diserap masuk ke dalam paru-paru dan dipam oleh jantung terus ke otak. Di otak pula, nikotin akan bertindak pada ‘nicotinic receptor’ dan akan menyebabkan rembesan bahan yang dinamakan dopamine dalam ‘reward pathway’. Dopamine di dalam ‘reward pathway’ ini akan memberikan perasaan seronok dan gembira pada perokok.

Malangnya semakin banyak nikotin yang disedut, semakin banyak ‘nicotinic receptor’ yang terhasil pada laluan tersebut. Ini menyebabkan semakin banyak dose nikotin yang diperlukan untuk memenuhi tapak-tapak receptor tersebut supaya perasaan puas yang sama dapat dihasilkan.

Hasilnya, seseorang itu akan sentiasa menambah bilangan rokok yang dihisapnya.

Waktu mula-mula merokok mungkin 2-3 batang sehari. Makin lama makin meningkat  bilangan roko yang dihisap hingga mencecah satu kotak sehari.

Akan sampai suatu tahap dimana nikotin tidak mampu memberi perasaan puas yang dikehendaki oleh seseorang penghisap rokok.

Tanyalah kepada penagih dadah. Majoritinya sudah tentu akan cakap dia bermula dengan merokok.

Kerana disinilah punca penagihan dadah berlaku. Ketika mana nikotin dalam rokok tidak mampu memberi rasa puas seperti yang otak kita ingini, maka otak kita sendiri akan menyuruh untuk mencari sesuatu yang dapat memberi kepuasan yang lebih kepada badan kita.

Penghisap rokok itu akan mula mencuba jenis dadah untuk mencapai tahap kepuasan yang diingini. Akhirnya, perokok bertukar arah mencuba bahan-bahan terlarang bagi memenuhi kehendak ‘reward pathway’nya.

Sebab itu ROKOK merupakan permulaan kepada penagihan dadah. Oleh itu, sepatutnya seseorang itu perlu mengelakkan diri daripada mula merokok. Sesiapa yang sudah lama merokok itu, cubalah untuk berhenti merokok.

Terdapat banyak keraguan dan mitos-mitos yang berlaku jika kita hendak berhenti merokok. Tetapi ketahuilah bahawa keburukan merokok adalah lebih besar daripada berhenti merokok kerana rokok boleh menyebabkan kanser paru-paru, tekanan darah tinggi, strok dan juga mati pucuk

1) Berat badan bertambah apabila berhenti merokok

Memang tidak dinafikan bahawa ramai daripada perokok yang berhenti merokok akan bertambah berat badan

Ia bukanlah kesalahan berhenti merokok itu sendiri. Ini merupakan salah satu tindak balas badan untuk memenuhi ‘Reward Pathway’ tersebut kerana sebelum ini ia telah dibanjiri dengan dopamine..

Maka perasaan puas dan gembira bila merokok perlu ditukarkan kepada cara yang lain. Dan selalunya bekas perokok akan menjadikan ‘tabiat makan banyak’ sebagai tabiat baru untuk menggantikan rokok dan perbuatan ini tidak diiringi dengan peningkatan aktiviti fizikal. Ini menyebabkan berat badan mereka bertambah

Ramai daripada bekas perokok menyalahkan perbuatan berhenti merokok sebagai penyebab naiknya berat badan mereka. Malah, ada yang mula merokok balik supaya berat badannya berkurangan.

Diingatkan lagi sekali. Ia bukan salah berhenti merokok. Ia adalah tindak balas badan untuk memenuhi kehendak ‘reward pathway’ tersebut yang sudah lama dibanjiri dengan dopamine.

Oleh itu, cara permakanan yang betul mestilah diamalkan.

Sedikit nasihat berkenaan permakanan.

Kurangkan gula ringkas terutamanya minuman berkarbonat, minuman 3 dalam satu, minuman yang mempunyai susu pekat manis. Sederhanakan pengambilan nasi, bihun, mee, tosai, rotai canai dan yang berasaskan tepung. Ini kerana semua ini akan diuraikan menjadi gula. Banyakkan mengambil sayur-sayuran dan makanan yang mempunyai gula kompleks seperti oat.

Perlu diingatkan bahawa gula yang berlebihan di dalam badan akan ditukarkan kepada lemak. Mengurangkan pengambilan gula juga sebenarnya dapat mengurangkan penghasilan lemak.

Banyakkan makanan yang mempunyai serat yang tinggi seperti sayur-sayuran dan buah-buahan. Ini akan membantu anda kenyang tanpa mengambil nasi ataupun jenis makanan lain yang berkarbohidrat.

Selain daripada itu, aktiviti fizikal juga diperlukan untuk membakar lemak hasil daripada apa yang kita makan.

2) Sakit Jantung setelah berhenti merokok

Saya pernah jumpa pesakit yang tidak mahu berhenti merokok disebabkan ada daripada kawannya terkena serangan sakit jantung sejurus selepas berhenti merokok.

Perlu diketahui bahawa merokok itu sendiri adalah salah satu faktor penyebab sakit jantung

Bukan setakat itu, statistik menunjukkan kadar pesakit jantung semakin meningkat bagi pesakit yang baru berumur 30 an. Maksudnya disini semakin ramai orang muda yang terkena sakit jantung.

Seperti yang kita tahu selalunya mereka yang mempunyai sakit jantung ini berumur 50 lebih dan mempunyai penyakit lain seperti kencing manis dan darah tinggi. Jadi kenapa trend sakit jantung ini semakin meningkat di kalangan orang muda

Jawapannya adalah sebab mereka MEROKOK.

Satu kajian telah dibuat menjurus kepada orang muda yang merokok. Kajian itu mendapati orang muda yang merokok lebih daripada 20 batang sehari akan mempunyai risiko 8 kali ganda untuk mendapat serangan sakit jantung berbanding mereka yang tidak merokok.

Oleh itu, berhenti merokok bukanlah penyebab kepada serangan sakit jantung. Tetapi puncanya adalah rokok itu sendiri

3) Nak berhenti merokok terus ataupun kurangkan pergambilan sedikit demi sedikit

Ramai mengatakan terus berhenti merokok adalah cara yang tidak berkesan jika benar-benar hendak berhenti merokok kerana mereka akan mula merokok balik lepas beberapa hari. Mereka juga mengatakan bahawa mengurangkan bilangan rokok yang dihisap hari demi hari adalah lebih berkesan.

Tetapi kajian telah menemui sebaliknya. Mereka yang terus berhenti merokok mempunyai peratusan yang tinggi untuk berterusan tidak merokok jika dibandingkan dengan mereka yang cuba mengurangkan pengambilan rokok sedikit demi sedikit dengan tujuan untuk berhenti merokok.

Satu kajian telah dibuat di England daripada tahun 2009 ke 2011 melibatkan 697 orang perserta. Ia dibahagikan kepada 2 kumpulan. Kumpulan pertama adalah yang terus berhenti merokok dan kumpulan kedua adalah yang cuba berhenti merokok dengan mengurangkan pengambilan rokok sedikit demi sedikit. Di dalam kajian itu mendapati, terus berhenti merokok mempunyai peratusan yang lebih tinggi untuk berjaya berhenti merokok sepenuhnya

4) Saya batuk-batuk lepas berhenti merokok

Selain daripada berat badan yang meningkat, orang yang cuba berhenti merokok juga akan mengadu batuk-batuk ketika dalam proses berhenti merokok.

Perlu diketahui bahawa asap rokok akan merosakkan saluran pernafasan dan membuatkan ia sentiasa kering. Ketika mana sesorang itu berhenti merokok, saluran pernafasannya akan cuba diperbaiki oleh badan dan kadang-kadang mengalami proses KERADANGAN(INLAMMATION).

Ini menyebabkan kahak terhasil daripada saluran pernafasan. Kahak ini akan menyebabkan tekak terasa gatal dan pesakit tersebut akan batuk untuk mengeluarkan kahak tersebut

Selain daripada itu penghasilan kahak ini juga berfungsi untuk mengeluarkan bahan kimia rokok daripada paru-paru. . Oleh itu jangan risau, badan anda sedang membersihkan paru-paru dengan efisien.

5) Bagaimana hendak berhenti merokok?

Ada 2 pilihan. Sama ada anda cuba berhenti sendiri dan keduanya anda cuba dapatkan bantuan daripada doktor perubatan.

Kementerian Kesihatan Sendiri telah mengadakan program ‘Klinik Berhenti Merokok’ untuk seluruh warganegara Malaysia.

Di Klinik ini kami akan memberi kaunseling berkenaan beberapa perkara sebagai contoh apa yang saya telah terangkan di atas. Selain daripada itu, kami juga akan sentiasa membuat pemeriksaan pada pelanggan terutamanya daripada segi berat badan, tekanan darah dan juga keadaan mental seseorang pelanggan.

Selain daripada itu, kami juga menyediakan intervensi perubatan yang akan membantu mereka yang ingin berhenti merokok.

Oleh itu, jangan malu dan jangan segan. Marilah datang ke Klinik Berhenti merokok kami

1) Cigarette Smoking, Nicotine, and Body Weight. J Audrain-McGovern and NL Benowitz. Clin Pharmacol Ther. 2011 Jul; 90(1): 164–168.Published online 2011 Jun 1. doi: 10.1038/clpt.2011.105

2) Nicotine Addiction. Neal L. Benowitz, M.D.N Engl J Med. Author manuscript; available in PMC 2010 Aug 25. Published in final edited form as:N Engl J Med. 2010 Jun 17; 362(24): 2295–2303.doi: 10.1056/NEJMra0809890

3) Lindson-Hawley N, Banting M, West R, Michie S, Shinkins B, Aveyard P. Gradual Versus Abrupt Smoking Cessation: A Randomized, Controlled Noninferiority Trial. Ann Intern Med. 2016;164:585-592. doi: 10.7326/M14-2805

4) American Cancer Society web


Tebas pokok pandan nak cari berlian? Mengarut!

Baru-baru ini admin terserempak dengan sebuah artikel di Facebook yang mencadangkan pokok pandan sesuai untuk dijadikan sebagai tempat untuk mencari berlian.

Sebenarnya, artikel ini sudah lebih setahun diterbitkan di jurnal Economic Geology oleh seorang ahli geologi, iaitu Stephen E. Haggerty. Di dalam artikel tersebut, beliau menemui kawasan Kimberlite (sejenis batuan yang berpotensi mengandungi berlian) di Liberia, Barat Afrika. Perlu diambil kira bahawa kawasan berkenaan sudah menjadi tumpuan perlombongan berlian dari longgokan plaser, cuma ekspedisi yang diketuai oleh ahli geologi tersebut bertujuan mencari sumber berlian berkenaan (kimberlite pipes). Beliau mendapati, pokok Pandanus candelabrum atau lebih dikenali sebagai pokok pandan hidup lebih subur di atas tanah kimberlite berbanding di kawasan sekitar. Pautan di bawah membawa anda kepada artikel asal yang diterbitkan

Tetapi, jika sudah diterbitkan, mengapa penulis kata idea menebas pokok pandan untuk mencari berlian mengarut?

Pertama sekali, perlu diberi perhatian bahawa TIADA BATUAN KIMBERLITE DI MALAYSIA. Berbeza dengan Liberia yang sering dilanda peperangan, Malaysia sudah mempunyai peta geologi yang menyeluruh hasil kajian sejak sebelum merdeka lagi. Namun, tiada penemuan longgokan berlian komersial yang ditemui malah tiada pun kawasan yang mendandungi batuan kimberlite ini. Jika inginkan peta geologi Malaysia, boleh dapatkan di Jabatan Mineral dan Geosains (JMG).

Kimberlite biasanya ditemui di perisai benua yang berusia berbilion tahun seperti di Kanada, Afrika Selatan dan juga Russia. Liberia (di mana penemuan pandan sebagai penanda kimberlite) juga terletak di atas perisai benua. Malaysia tidak terletak di kawasan seperti ini. Kimberlite merupakan batuan yang berasal dari mantel bumi yang naik ke atas dan membawa sekali berlian yang ada. Rajah di bawah menunjukkan perkaitan antara berlian dan kimberlite.

Habis tu, kenapa makcik kepada kawan adik sepupu saya punya jiran jumpa berlian bawah pokok pandan dia?

Pertama, apa makcik tu jumpa mungkin BUKAN BERLIAN. Tetapi kemungkinan apa yang ditemui itu adalah KUARZA yang banyak didapati dalam tanah laterit yang mudah dijumpai di Malaysia. Warnanya sama sahaja, kuarza juga mineral yang keras (walaupun tidak sekeras berlian). Jika mereka yang tidak tahu membezakan antara dua mineral ini pasati terkeliru dengan rupa dan warna. Sebab itu wujud peribahasa ‘hanya jauhari yang mengenal manikam’ – hanya orang yang arif (pakar) yang mengenal permata (termasuk berlian).

Dah tak payah pergi tebas pokok pandan orang, buat masak lagi best.


Jenis dan kegunaan minyak sayuran. Apa yang perlu anda tahu?

Terdapat banyak jenis minyak sayuran dipasaran. Ada minyak kelapa sawit, minyak zaitun, minyak jagung dan sebagainya. Untuk menggoreng, nak guna yang mana satu ye? Sesuaikah minyak zaitun digunakan untuk menggoreng? Begini penjelasannya.

Apa itu minyak sayuran?

Minyak masak yg berasaskan tumbuhan dipanggil minyak sayuran. Ada banyak jenis minyak sayuran; minyak sawit, minyak jagung, minyak kelapa, minyak zaitun & dll. Secara kimianya, minyak ini terdiri daripada molekul-molekul asid lemak yg pelbagai jenis (asid lemak tak tepu, asid lemak tepu). Anda boleh lihat kandungan jenis-jenis lemak ini di label pemakanan (Nutrition Information) yang tertera pada bungkusan produk.

Jadi minyak sayuran mana yang elok, mana yang tak elok?

Ikut penggunaan. Kalau nak menggoreng, pilih minyak yg tinggi ‘smoke point’ dia (lebih 200 C) & rendah kandungan lemak poli-tidak-tepunya (Polyunsaturated fat).  Kalau nak menumis, boleh pakai minyak yg rendah takat asapnya /smoke point.

Apa itu ‘smoke point’ / takat asap? Minyak mana yg rendah, mana satu yg tinggi?

Smoke point ialah suhu suatu minyak masak itu mula menghasilkan asap. Berikut adalah smoke point bagi minyak2 sayuran, hasil ujikaji makmal:

minyak sawit : 220-240 Cminyak jagung: 230 – 238 Cminyak kelapa: 170 Cminyak soya : 230 – 240 Cminyak zaitun: *Berbeza mengikut jenis; Extra Virgin 160 C, Virgin 215 C, Pomace 237 C, dan Extra Light 242 C

Kenapa nak smoke point lebih 200 C?

Umumnya, suhu menggoreng (deep frying) ialah sekitar 170-190 C. Apabila minyak dipanaskan melebih suhu takat asap, ianya akan mula membebaskan bahan kimia seperti aldehyde dgn kadar yg tinggi. Kandungan aldehyde yang tinggi akan memberi risiko toksik/ karsinogen pada badan.

Apa itu ‘Saturated fat’ ? ‘Unsaturated fat’ tu pula apa ya? Eh, ada ‘mono, polyunsaturated fat’ juga. Apakah itu?

‘Saturated fat’ ialah sejenis asid lemak tepu yang mempunyai rantaian karbon ‘single bond’ (c-c). Rantai karbonnya sudah tepu dengan hidrogen, stabil terhadap suhu tinggi. Contoh minyak yang mempunyai lemak tepu yang tinggi adalah minyak kelapa sawit. Minyak ini juga lambat rosak, tidak berbau tengik (resistance to rancidity) dan mempunyai jangka hayat simpanan yang lama.

‘Unsaturated fat’ pula ialah asid lemak yang mempunyai satu atau lebih rantaian karbon ‘double-bond’. ‘Monounsaturated fat’ ialah sejenis asid lemak yang mempunyai satu rantaian karbon ‘double-bond’. Contohnya; minyak zaitun dan minyak canola.

Manakala ‘polyunsaturated fat’ ialah asid lemak yang mempunyai dua atau lebih rantaian karbon ‘double-bond’. Contoh minyak yang mempunyai rantaian asid lemak sebegini ialah minyak jagung, minyak ‘safflower’ dan minyak soya. Sesetengah ikan seperti ikon salmon juga mempunyai kandungan ‘polyunsaturated fat’ yang tinggi

Apakah kegunaan dan khasiat lemak-lemak tersebut?

‘Unsaturated fat’ atau lemak tidak tepu membantu mengurangkan kolesterol jahat seterusnya mengurangkan risiko penyakit kardiovaskular. Menurut kajian, asid lemak poli-tak-tepu atau ‘Polyunsaturated Fat’ seperti Omega 6 dan Omega 3 mampu melindungi sel-sel otak.

Selain itu, Vitamin E juga tersimpan banyak didalamnya. Lemak tepu, walaupun ianya stabil terhadap suhu tinggi, adalah tidak sihat jika selalu diambil kerana ia akan meningkatkan kolesterol jahat dan risiko penyakit kardiovaskular.

Pilihlah minyak berdasarkan khasiat dan juga jenis penggunaannya. Perlu diingat, minyak mempunyai kalori yang sangat tinggi = sebanyak 45 kalori untuk setiap 1 sudu kecil (5g) !

Diharapkan artikel ini dapat membantu anda semua. Selamat memilih dan selamat beramal!


Kulat dalam mulut? Biar betul!

Tahukah anda rongga mulut manusia didiami oleh mikroorganisme yang terdiri daripada pelbagai jenis dan spesis. Mikroorganisme yang terdapat di dalam rongga mulut dikenali sebagai mikroflora oral. Jumlah dan jenis mikroflora oral ini bergantung kepada faktor umur, genetik, pengamalan diet dan tahap kebersihan oral individu tersebut.

Perubahan ekosistem oral juga mempengaruhi mikroflora oral seseorang individu atas beberapa faktor seperti pengambilan antibiotik, vaksin dan aktiviti merokok merangkumi perokok aktif dan perokok pasif. Air liur dikatakan mempunyai jumlah bakteria yang banyak berbanding dengan bahagian-bahagian rongga mulut yang lain.

Kalau anda nak tahu, terdapat sejenis spesis kulat yang mendominasi hampir 75% rongga mulut manusia. Kulat tersebut adalah daripada spesis Candida. Kehadiran kulat ini adalah normal bagi seseorang individu yang sihat. Namun tidak bagi individu yang mempunyai sistem imun yang lemah.

Candida albicans adalah sejenis kulat daripada spesis Candida yang seringkali menyebabkan jangkitan pada bahagian mulut yang dikenali sebagai ‘Oral thrush’ atau kandidiasis mulut. Hampir 95% kes jangkitan kandidiasis mulut adalah disebabkan oleh Candida albicans.

Malahan, Candida albicans juga boleh menjangkiti bahagian lain selain rongga mulut terutamanya bahagian orofarinks dan esofagus. Jangkitan ini selalunya berkait rapat dengan mereka yang mempunyai masalah dari segi sistem pertahanan badan mereka.  Pasti anda tertanya-tanya siapakah individu yang tergolong dalam kalangan tersebut.

Golongan yang terdedah kepada kandidiasis mulut boleh dikategorikan kepada dua faktor, iaitu faktor setempat dan faktor sistemik.

Kemeresotan fungsi air liurPenggunaan gigi palsuPenyedut steroid oleh pesakit asmaAktiviti merokok

Warga emas dan bayiPenggunaan antimikrobial spektrum-luasPenggunaan ubat yang merencat sistem pertahanan badanKelemahan sistem pertahanan badanHIV/AIDSKencing manisKekurangan nutrisiRadioterapi dan kemoterapi (Kanser kepala dan leher)

Pesakit HIV atau AIDS adalah golongan yang paling berisiko tinggi untuk mendapat jangkitan kandidiasis mulut ini. Perlu diingatkan bahawa golongan-golongan ini mudah dijangkiti kandidiasis mulut disebabkan Candida albicans ini adalah spesis kulat yang memerlukan peluang untuk menyebabkan jangkitan.

Perubahan ekologi mulut seseorang individu akan menggalakkan peralihan sifat kulat tersebut yang pada mulanya tidak mendatangkan kesan buruk kepada perumah menjadi patogen yang boleh menyebabkan jangkitan kandidiasis mulut. Jangkitan berpeluang (opportunistic infection) seperti ini seringkali dikaitkan dengan individu yang sudah berpenyakit.

Tanda dan Gejala Kandidiasis Mulut

Antara tanda dan gejala kandidiasis mulut (Jangkitan kulat dalam mulut) adalah seperti:

Mulut kering, Kehilangan deria rasaRasa terbakar di bahagian rongga mulut.

Namun, perlu diingatkan jangkitan kulat ini boleh menjadi lebih teruk dengan merebak melalui saluran darah dan mempengaruhi organ-organ dalaman yang penting. Bilangan kuantiti spesis Candida yang tinggi juga boleh meningkatkan risiko jangkitan.

Interaksi Dua Hala Candida albicans – Bakteria

Wujudnya kerjasama antara spesis atau hubungan dua hala dalam kalangan komuniti mikrob untuk meningkatkan ketahanan spesis yang lain. Sebagai contoh, dalam kalangan flora bakteria, streptokokus adalah penghuni utama di dalam rongga mulut yang mempunyai peranan penting dalam menghasilkan karbon sebagai sumber nutrisi untuk menggalakkan pertumbuhan Candida albicans.

Tambahan pula, asid laktik yang dihasilkan oleh streptokokus pula digunakan oleh Candida albicans untuk merendahkan paras oksigen bagi menyesuaikan persekitaran sekeliling terhadap streptokokus. Walaupun hubungan ini agak mesra bagi Candida albicans dan streptokokus, tetapi tidak bagi perumah kepada organisma tersebut.

Streptococcus mutans misalnya seringkali dikaitkan dengan pengumpulan plak pada gigi seterusnya menyebabkan karies gigi atau gigi berlubang. Walaubagaimanapun, terdapat bukti yang menyatakan peranan Candida albicans dalam menyumbang kepada karies gigi melalui interaksi dengan Streptococcus mutans.

Yang lebih menarik lagi, terdapat kajian yang menyatakan penggunaan gula yang berlebihan menjadi faktor utama kepada karies gigi juga berkait rapat dengan interaksi dua hala antara Streptococcus mutans dan Candida albicans. Jadi, kepada mereka yang suka melebihkan gula dalam makanan, anda perlulah berhati-hati untuk mengelakkan perkara sebegini di kemudian hari.

Kebersihan mulut seharusnya tidak dipandang enteng oleh masyarakat. Sekiranya kita tahu bahawa di dalam mulut kita ada pelbagai jenis mikroorganisme, tentu kita akan lebih peka untuk menjaga kebersihan gigi dan mulut kita. Pepatah mengatakan kesihatan gigi dan mulut adalah cerminan kesihatan tubuh badan.

Mayer, F. L., Wilson, D., & Hube, B. (2013). Candida albicans pathogenicity mechanisms. Virulence, 4(2), 119-128.Sharma, N., Bhatia, S., Sodhi, A. S., & Batra, N. (2018). Oral microbiome and health. AIMS microbiology, 4(1), 42.Vila, T., Sultan, A. S., Montelongo-Jauregui, D., & Jabra-Rizk, M. A. (2020). Oral Candidiasis: A Disease of Opportunity. Journal of Fungi, 6(1), 15.Zhou, P. R., Hua, H., & Liu, X. S. (2017). Quantity of Candida colonies in saliva: a diagnostic evaluation for oral candidiasis. Chin J Dent Res, 20(1), 27-32.


Biskut raya tidak jadi? Dimana silapnya?

Kedengaran bunyi timer oven menandakan biskut sudah siap dibakar. Diikuti semerbak bauan harum memenuhi ruang rumah.

Memandangkan bulan Ramadhan tinggal kurang dua minggu lagi, sudah pasti ramai yang sedang sibuk membuat persiapan untuk menyambut Hari Raya Aidilfitri. Walaupun menyambutnya dengan sedikit kelainan pada tahun ini kerana masih dalam musim COVID-19 yang masih belum tamat, namun persediaan menyambut Aidilfitri tetap diteruskan untuk meraikan kemenangan umat Islam berpuasa selama sebulan.

Oleh kerana ramai dikalangan kita masih perlu berada dirumah, pasti kita akan mengambil kesempatan ini untuk mencuba pelbagai resepi biskut raya. Pasti ada yang menjadi, ada yang tidak. Itu perkara biasa. Walaubagaimanapun terdapat penjelasan sains di sebalik kemenjadian biskut.

Untuk membuat kebanyakan biskut raya, bahan utamanya terdiri daripada tepung gandum, mentega atau marjerin, gula, telur, sedikit air, serbuk penaik dan pewarna untuk dijadikan sebagai doh yang boleh diuli dan dibentuk mengikut acuan yang dikehendaki. Setiap bahan memainkan peranan penting untuk menjadikan biskut yang enak untuk dinikmati.

Setelah ditekap acuan, doh  akan dimasukkan kedalam oven mengikut suhu yang ditetapkan untuk proses pembakaran. Di sinilah magis berlaku. Dimana suhu dan bahan-bahan bekerjasama menjadi biskut yang diiginkan.

Apabila doh dikenakan suhu, marjerin atau mentega di dalam doh akan menjadi cair. Ini secara tidak langsung mengakibatkan doh kehilangan struktur asal dan menjadikan ia mengembang dari segi diameternya.

Jika menggunakan mentega atau marjerin yang telah dicairkan, doh akan menjadi basah seterusnya menjadikan ia lebih cepat mengembang di dalam oven. Biskut yang terhasil nanti adalah biskut yang leper dan kurang mampat. Manakala, jika menggunakan mentega atau marjerin yang sejuk, doh lebih lambat mengembang di dalam oven dan akan menghasilkan biskut yang lebih padat.

Tetapi, doh tidak akan selamanya mengembang. Apa yang membuatkan ia berhenti mengembang? Jawapannya ialah telur. Protein di dalam telur amat sensitif terhadap haba. Apabila dikenakan haba, rangkaian protein bertukar menjadi rapat dan berkumpul setempat, lalu menjadikan struktur yang lebih kukuh dan tegap. Rangkaian protein yang tegap ini akan menjadi asas kepada struktur biskut.

Kenaikan suhu melebihi 100°C menjadikan air di dalam doh bertukar menjadi wap. Tekanan wap air yang tinggi berupaya untuk menolak doh menjadikan ia menaik dari segi ketinggian. Tambahan pula, kegunaan soda penaik di dalam doh mengakibatkan penguraian gas karbon dioksida seterusnya merancakkan lagi kenaikan doh. Wap air dan gas yang berjaya menembusi doh akan menjadikan biskut ringan dan rangup.

Suhu mentega atau marjerin yang dimasukkan ke dalam doh memberi kesan yang berbeza kepada tekstur biskut. Penggunaan mentega atau marjerin yang dicairkan akan menghasilkan poket udara yang kecil dan banyak, lalu menghasilkan tekstur biskut yang rangup. Manakala, mentega atau marjerin yang sejuk mempunyai poket udara yang lebih besar seterusnya menghasilkan tekstur biskut yang lebih gebu.

3. Perubahan warna dan rasa

Di sini ialah peringkat yang akan menjadikan biskut matang. Terdapat dua reaksi kimia yang bertanggungjawab menjadikan biskut cantik dan sedap mengikut citarasa.

Apabila gula di dalam doh dan haba bergabung, gula akan berubah daripada serbuk kristal berwarna putih dan tidak beraroma bertukar menjadi keperangan langsung memberi aroma harum.

Reaksi yang kedua ini membuatkan biskut lebih diperkaya dari segi rasa. Ia melibatkan protein di dalam doh yang datang daripada telur dan tepung. Apabila protein dan haba bergabung, ia akan memberikan rasa kegaringan (toasty) dan rasa seperti kekacang (nutty) kepada biskut. Reaksi Maillard juga membuatkan warna biskut bertukar menjadi sedikit gelap menandakan biskut sudah masak.

Kini, anda boleh menggunakan sains di sebalik pembuatan biskut untuk mengolah resepi mengikut citarasa. Ya, setiap daripada kita mempunyai citarasa yang berbeza, ada yang cenderung untuk memilih biskut berstruktur padat daripada berstruktur rangup, ada yang lebih menyukai biskut lebih perang daripada sedikit perang.

Diharapkan dengan penerangan daripada artikel ini dapat menjelaskan sains di sebalik pembuatan biskut seterusnya dapat membantu untuk menghasilkan tekstur dan warna biskut yang diinginkan. Selamat Hari Raya.


Produk untuk tambah ketinggian. Adakah ia wujud?

Pelbagai produk yang keluar dipasaran dengan pelbagai cara pemasaran. Cara pemasaran yang paling berkesan adalah dengan mengatakan produk mereka boleh menghasilkan kesan yang ketara kepada pemakai.

Daripada kebolehan merawat kencing manis hinggalah merawat kanser. Sedangkan mereka sendiri tidak mengkaji adakah produk mereka benar-benar berkesan seperti apa yang mereka nyatakan.

Dalam post ini, kami ingin menceritakan pula berkenaan produk makanan yang dikatakan boleh tambah ketinggian.

Perlu diketahui oleh para pembaca yg ketinggian bertambah disebabkan wujudnya satu lapisan yg dinamakan sebagai ephyphiseal plate(growth plate) yg terletak dibahagian hujung tulang.

Growth plate terletak pada hujung tulang. Bahagian inilah yang akan menyebabkan penambahan ketinggian pada seseorang individu

Lapisan growth plate ini terdiri drpd tisu rawan(cartilage) yg mempunyai beberapa jenis sel iaitu:

1) sel chondrocytes: berfungsi utk menambahkan tisu rawan agar tulang semakin panjang2) sel osteoblast: berfungsi sebagai sel yang akan mengeraskan tisu rawan supaya ia menjadi tulang. Ia berlaku dgn cara sel osteoblast meletakkan unsur kalsium ke dalam tisu rawan tersebut

Makna kata, chondrocytes hasilkan tisu rawan dan osteoblast pula akan mengeraskan tisu rawan itu supaya menjadi tulang. Perbuatan yang berulang-ulang ini akan menyebabkan tulang semakin panjang

Apa yang mempengaruhi Growth plate?

Perlu diketahui bahawa, ephyphiseal plate sangat dipengaruhi oleh ‘growth hormone’ yg dihasilkan pada kalenjar pituitary pada otak.Jika hormone tersebut berada pada tahap yang sepatutnya, maka ketinggian sesorang itu pun akan bertambah seperti biasa

Jika hormon tersebut terlampau banyak ia akan menyebabkan seseorang itu mempunyai ketinggian yang luar biasa dan penyakit ini dikenali sebagai ‘gigantism’

Pesakit yang mengalami penyakit ‘Gigantism; mempunyai ketinggian yang luar biasa

Seseorang itu akan berhenti meninggi bila berumur 19-21 tahun

Kajian yg dibuat pada tikus, menunjukkan hormon estrogen yg tinggi ketika baligh akan menyebabkan sel condrocytes mengalami ‘apoptosis’(sel itu mati). Ia akan menyebabkan tisu rawan(cartilage) tidak dapat dihasilkan. Dan akhirnya semua tisu rawan tersebut akan ditukarkan menjadi tulang oleh sel osteoblast.

Maka, growth plate hilang kerana berubah menjadi tulang. Bila tiada ephyphiseal plate, maka tiada penambahan dalam ketinggian.

Begitu juga yang berlaku pada manusia, apabila telah mencapai umur 19 ke 21, growth plate akan hilang dan manusia akan berhenti memanjang.

Graf ketinggian  untuk kanak-kanak lelaki ini menunjukkan bahawa pertambahan ketinggian manusia akan semakin mendatar apabila berumur 19-21 tahun

Kesimpulan: Tiada produk makanan yang boleh tambah ketinggian terutamanya yang sudah berumur 20 tahun lebih.


Penggunaan Matematik Dalam Kriptografi (Encryption)

Kriptografi(encryption) merupakan salah satu bidang matematik gunaan yang berkaitan dengan pengembangan skema dan formula untuk meningkatkan kerahsiaan komunikasi melalui penggunaan kod.

Bidang kajian penulisan mesej rahsia ini dinamakan kriptologi sementara seni sains yang merekabentuk penulisan mesej rahsia ini dikenali sebagai kriptografi

Sejak zaman dahulu, kriptografi membolehkan kerajaan, tentera, perniagaan, atau individu, untuk menjaga privasi dan kerahsiaan dalam komunikasi mereka. Kriptografi memainkan peranan yang penting semasa Perang Dunia Kedua. Peristiwa penyahkod yang paling penting dalam perang ini adalah penyahkod saifer “Enigma” Jerman yang berjaya dilakukan oleh Tentera Bersekutu. Alan Turing memainkan peranan penting untuk menyahkod  saifer “Enigma”. Kisah Alan Turing diceritakan dalam filem “The Imitation Game” lakonan Benedict Cumberbatch. Anda semua kena lihat cerita ini.

Matlamat setiap kriptografi adalah “bukti retak”(crack proof) yang bermaksud hanya penerima yang dituju dapat menyahkod dan memahami mesej yang ingin disampaikan. Kriptografi juga merupakan kaedah untuk memastikan integriti dan pemeliharaan data dari sebarang gangguan.

Perkembangan terkini sistem komunikasi meningkatkan lagi penggunaannya terutamanya dalam bidang kewangan dan pertahanan. Sistem kriptografi moden bergantung pada fungsi yang berkaitan dengan matematik moden, termasuk cabang khusus matematik yang disebut teori nombor yang meneroka sifat nombor dan hubungan antara nombor.

Melalui penggunaan konsep dalam Teori Nombor, beberapa kaedah kriptografi telah dapat dibangunkan oleh pengkaji-pengkaji terdahulu dan kaedah pengungkapan mesej ini telah ditingkatkan mutu keselamatannya dari semasa ke semasa. Beberapa konsep penting dalam teori nombor akan dibincangkan untuk memberikan lebih kefahaman kepada pembaca.

Konsep penting dalam Teori Nombor

Nombor Perdana : Nombor bulat positif dikenali sebagai nombor perdana jika ia hanya mempunyai dua faktor iaitu 1 dan nombor itu sendiri.

Contoh nombor perdana adalah 2, 3, 5, 7, 11, 13, 17,…

Pembahagi: Nombor bulat positif a dikatakan membahagi nombor bulat b jika terdapat nombor bulat c yang boleh ditulis sebagai  b = ac dan ditulis sebagai a | b.

Contoh 2 | 10 sebagai 10 = 2.5 tetapi 3 tidak boleh membahagi 10 kerana tidak ada nombor bulat c yang memenuhi 10 = 3c

Kongruen: Jika a dan b sebagai dua nombor bulat dan m adalah nombor bulat positif maka a dikatakan sepadan dengan b modulo m jika m membahagi perbezaan a dan b iaitu m | a – b

Kebiasannya ia ditulis dalam bentuk .

yang bermaksud apabila 23 bahagi 5, bakinya adalah 3.

Antara contoh penggunaan kongruen dalam kehidupan seharian ialah dalam sistem masa yang kita gunakan. Kita menggunakan konsep kongruen apabila kita ingin menukarkan waktu dalam sistem 24 jam kepada sistem 12 jam. Sebagai contoh, jika kita ingin mengetahui apakah waktu 20:00 dalam sistem 12 jam, kita bahagikan 20 dengan 12 dan kita dapat baki 8 jam. Disebabkan 20 adalah lagi besar daripada 12, jadi 20:00 adalah pukul 8 malam.

Dalam format matematik, kita boleh tulis dalam bentuk .

Sebelum perbincangan lebih lanjut diteruskan, beberapa istilah akan diterangkan :

Teks asal – mesej asal yang belum diubah daripada penghantar.Teks saifer – mesej rahsia yang telah diubah.Kunci pengkriptan – kunci yang digunakan semasa proses pengkriptan bagi menukarkan teks asal kepada teks saifer.Kunci penghurai – kunci yang digunakan semasa proses penghuraian bagi menukarkan teks saifer kepada teks asal.

Konsep kriptografi berasaskan kongruen paling awal digunakan oleh maharaja Rom yang terkenal iaitu Julius Caesar sekitar tahun 50 (SM). Caesar menulis surat kepada Marcus Cicero menggunakan saifer penggantian dasar di mana setiap huruf abjad  digantikan oleh huruf yang terdapat tiga tempat di bawah abjad (Rujuk jadual dibawah). Saifer ini dikenali sebagai saifer Caesar.

Sebagai contoh, ucapan SELAMAT HARI RAYA bila ditukarkan akan menjadi VHODPDW KDUL UDBD. Dengan bantuan teori kongruen, saifer Caesar dapat digambarkan dengan mudah. Pada permulaan, teks tersebut akan ditukar ke dalam bentuk nombor dengan merujuk jadual berikut :

Sekarang, namakan A sebagai teks asal dan S sebagai teks saifer, kita akan dapat .

Formula ini dikenali sebagai kunci pengkriptan. A ditambah 3 kerana pada Jadual 1 diatas, setiap huruf telah dialih sebanyak 3 huruf.

TEKS ASAL KEPADA TEKS SAIFER

1. Contoh, ucapan SELAMAT HARI RAYA bila ditukarkan kepada bentuk digit akan menjadi 18411012019 70178 170240.

SELAMAT HARI RAYA => 18411012019 70178 170240

2. Kemudian, kita akan menggunakan saifer Caesar dimana setiap nombor akan ditambah 3 lalu menjadi :

3. Seterusnya, tukarkan nombor di atas kedalam bentuk huruf untuk melengkapkan prosedur.

21714315322 1032011 203273 =>VHODPDW KDUL UDBD

TEKS SAIFER KEPADA TEKS ASAL

1. Untuk mendapatkan teks asal, Fomula perlu ditukar menjadi

Formula di atas dikenali sebagai kunci penghurai.

2. Sebagai contoh, kita akan gunakan PDDI CDKLU EDWLQ sebagai teks yang telah disaifer.

3. Kemudian tukarkan teks kepada digit dahulu.

PDDI CDKLU EDWLQ =>15338 23101120 43221116

4. Seterusnya, setiap nombor akan ditolak 3 untuk mendapatkan digit bagi teks asal.

5. Dengan merujuk kepada jadual 2, kita akan mendapat teks asal iaitu MAAF ZAHIR BATIN.

Jadi, sekiranya anda ingin memberikan ucapan hari raya kepada sanak saudara ataupun kenalan anda, anda boleh menggunakan kaedah saifer Caesar jika anda inginkan kelainan pada hari raya kali ini. Anda cuma perlu memberikan teks VHODPDW KDUL UDBD dan PDDI CDKLU EDWLQ. Jangan lupa untuk memberikan kunci penghurai sekali!

Kesimpulannya, konsep teori nombor sudah lama digunakan dalam bidang kriptografi. Namun begitu, konsep saifer Caesar sudah tidak menjadi pilihan dalam bidang kriptografi kerana ia mempunyai banyak kelemahan. Antara kelemahan yang ketara ialah ia hanya mampu menangani beberapa huruf. Oleh sebab itu, banyak kaedah kriptografi lain yang diperkenalkan seperti kaedah Rivest–Shamir–Adleman(RSA), kriptografi lengkungan elips (elliptic curves cryptography) dan sebagainya yang menggunakan kaedah matematik aras tinggi yang sukar difahami.

Neal Koblitz, A course in Number Theory and Cryptography, New York: Springer Verlag,1994


Beri air kosong pada bayi baru lahir. Anak ini mengalami kuning yang berpanjangan.

Ada dikalangan ibubapa yang memberi air kosong kepada bayi yang baru dilahirkan. Katanya susu mereka tidak cukup. Maka air kosong ataupun air glukosa diberi untuk mengenyangkan bayi tersebut.

Ingin kami beritahu bahawa pemberian air kosong pada bayi boleh menyebabkan bayi kekurangan zat dan perkembangan bayi menjadi terbantut. Ini kerana air kosong tidak mempunyai apa-apa zat seperti protein, garam, kalori yg berbentuk lemak dan gula.

Dalam kes yang serius, bayi boleh mengalami sawan dan koma jika berlakunya ketidakseimbangan garam ataupun kekurangan gula(hypoglycemia).

Pemberian air glukosa pula boleh menyebabkan ketidakseimbangan unsur garam didalam badan seperti yang saya katakan di atas. Ini kerana air glukosa hanya mempunyai kalori sahaja. Tiada garam di dalamnya.Bukan itu sahaja, Ia juga akan membuatkan kanak-kanak memilih untuk minum minuman yang manis sahaja dan menolak susu.

Bayi minum air glukosa dan kuning yang berpanjangan

Sebelum ini saya pernah berjumpa seorang ibu yang membawa bayinya sebab kekuningan(jaundice). Bayi tersebut sudah 20 hari lebih dan masih lagi kekuningan. Bacaan serum bilirubinnya adalah 200 lebih.

Serum bilirubin merupakan kompoun yang menyebabkan kekuningan. Ianya perlu diproses di dalam hati supaya ianya larut air dan boleh disingkirkan ke dalam usus kecil melalui saluran hempedu.

Apabila diperiksa berat bayi tersebut hanya naik sedikit sahaja jika nak dibandingkan dgn berat lahir dia iaitu 2.2kg. Berat ketika waktu saya periksa adalah 2.3kg. Naik 0.1kg sahaja. Saya pun merujuk bayi tersebut ke hospital untuk mengesan punca kuning yang berpanjangan(Prolonged jaundice).

Prolonged jaundice(kuning yang berpanjangan) didefinasikan sebagai bacaan serum bilirubin melebihi 150 setelah umur bayi mencapai 14 hari(bagi bayi yang dilahirkan cukup umur)

Sebelum ibu tersebut keluar daripada bilik, baru saya perasaan yg botol susunya mengandu air yg jernih. Saya pun bertanyakan berkenaan air tersebut. Ibu itu menjawab yang air itu adalah air glukosa.

Persoalan saya terjawab. Mungkin inilah penyebab yang membuatkan berat bayi itu tidak naik dan juga kekuningan yg berpanjangi.

Kekurangan zat menyebabkan kekuningan yang berpanjangan

Salah satu komponen yang diperlukan untuk mengurangkan kuning pada bayi adalah enzim iaitu sejenis protein yang diperlukan untuk proses metabolisma di dalam badan. Perlu diingatkan penghasilan enzim memerlukan asid amino yang berasal drpd protein.

Dalam kes pemberian air glukosa, bayi tidak dapat sumber protein yang mencukupi dan penghasilan enzim pun tidak dapat berlaku secara effektif. Ini menyebabkan bayi mengalami kekuningan yang berpanjangan

Rekomendasi kami sudah tentu SUSU IBU yang merupakan makanan dan minuman terbaik untuk bayi. Bukan sahaja mempunyai zat yg mencukupi, malah mempunyai antibodi yang mampu mengelakkan bayi menghidapi beberapa jenis penyakit


MADU. Musuh Kuman yang Paling Digeruni

Anda semua pernah jumpa dengan madu kan? Dulu ada yang ingat ia hanyalah larutan yang mempunyai gula yang tinggi. Berasa manis dan melekit-lekit. Tidak mendatangkan apa-apa manfaat

PEMAHAMAN ANDA SALAH. MADU ADALAH PEMBUNUH BAKTERIA PALING KUAT

Madu merupakan hasil daripada penat lelah lebah yang bertungkus lumus menghasilkannya. Setiap daripada kompaun di dalam madu itu seperti protein imun sehinggalah kepada gula itu sendiri mempunyai kegunaan yang sangat bermanfaat.

Dan telah terbukti daripada zaman purba lagi, madu digunakan untuk mengelakkan jangkitan kuman pada luka. Dan pada zaman moden ini pula, kita juga menggunakan madu yang telah diproses untuk digunakan melawan jangkitan bakteria di dalam hospital.

Kelebihan madu ini telah diceritakan dalam alquran sejak dahulu lagi Sebagaimana dalam firman Allah SWT dalam Al-Quran surah An-Nahl ayat 69 :

“Kemudian makanlah dari tiap-tiap (macam) buah-buahan dan tempuhlah jalan Tuhanmu yang telah dimudahkan (bagimu). Dari perut lebah itu keluar minuman yang bermacam-macam warnanya, di dalamnya terdapat obat menyembuhkan bagi manusia. Sesungguhnya pada yang demikian itu benar-benar terdapat tanda kebesaran Tuhan bagi orang yang memikirkan.” [QS. An-Nahl : 69]

Lebah berkerja keras menghasilkan madu

Ya betul. Madu dapat mengubat beberapa jenis penyakit terutamanya yang melibatkan jangkitan kuman.

Saya akan menceritakan 3 cara bagaimana madu mengubati penyakit terutamanya yang melibatkan jangkitan bakteria

1) Gula dalam madu itu sendiri

Madu mempunyai 17% air. Selain daripada itu, majoritinya gula.

Senang cerita madu adalah larutan gula yang sangat pekat(supersaturated solution). Sebab itu, madu akan menjadi gula pepejal jika dibiarkan di atas meja. Ini disebabkan air yang tersejat drpd madu tersebut membuatkan gula tidak lagi dapat dilarutkan. Secara kimianya, ia sangat kuat menarik air ke dalam larutan madu tersebut. Selain daripada itu, ada 2 jenis gula dalam madu iaitu glukosa dan fruktosa.

Jika kita lihat sifat air, ia boleh bergerak merentasi sel membrane dengan pergerakkan pasif daripada tempat yang mempunyai kepekatan air yang tinggi kepada kepekatan air yang rendah seperti larutan madu yang pekat.

Jika ada bakteria yang termasuk ke dalam madu, air dalam bakteria akan disedut keluar drpd bakteria itu dan masuk ke dalam larutan madu yang pekat. Karakter madu yg unik ini menyebabkan bakteria dan kulat secara teknikalnya menjadi kering dan mati dan menyebabkan madu itu sendiri tidak rosak.

Gambar sebelah kiri menunjukkan sel bakteria yang mengecut disebabkan kehadiran larutan yang pekat(hypertonic)

2) Lebah merembeskan enzyme glucose oxidase ke dalam madu

Hebatnya ciptaan Allah sehingga mana lebah ini mampu merembeskan enzyme Glucose oxidase yang mampu menguraikan glucose kepada gluconic acid dan juga hydrogen peroxide. Kedua-dua bahan ini sangat kuat dalam merencat pertumbuhan bakteria dan juga membunuhnya.

Jika kita lihat, gluconic acid menyebabkan pH madu menjadi serendah 4 iaitu 1000 kali ganda keasidannya jika nak dibandingkan dgn pH 7. pH serendah 4 ini akan membunuh bakteria yang berada di dalam madu.

Manakala hydrogen peroxide pula mampu membunuh bakteria. Manakan tidak, dalam tubuh badan kita pun terutamanya sel darah putih menggunakan hydrogen peroxide utk membunuh bakteria. Ia merosakkan dinding sel bakteria dan menyebabkan sel itu rosak dan pecah.

pH yang sesuai bagi pembiakkan bakteria adalah drpd 6 ke 8. Jika keadaan terlampau berasid, bakteria akan mati

3) Lebah juga merembeskan antibiotic ke dalamnya.

Beberapa jenis lebah merembeskan satu protein yang bernama bee defensin-1. Bee defensin-1 melindungi lebah daripada beberapa jenis jangkitan bakteria. Ia dihasilkan drpd kalenjar yang sama dgn penghasilan madu. Oleh sebab itu, bee defensin-1 ini pun termasuk ke dalam madu yang bertindak seperti antibiotic.

Dan ada sesetengah madu juga mempunyai satu kompoun yang bernama methylglyoxal dimana ia dijumpai dalam nektar yang dhasilkan oleh sesetengah bunga. Madu yang paling tinggi dengan kompoun methylglyoxal ini adalah madu manuka yang terhasil drpd bunga manuka itu sendiri. Madu manuka sangat bagus sehingga mana madu jenis ini digunakan untuk merawat pesakit di dalam hospital.

Madu Manuka merupakan salah satu jenis madu yang digunakan dalam perubatan moden. Ia terbukti mampu membunuh bakteria jenis MRSA yang merupakan bakteria yang kuat

Hanya ada beberapa jenis bakteria sahaja yang tidak boleh dibunuh oleh madu. Ia adalah bakteria Clostridium Botulinum yang menyebabkan suatu penyakit yg boleh membawa maut iaitu Botulism. Dalam penyakit ini, toxin daripada bakteria akan memasuki darah dan menyebabkan otot keseluruhan badan tidak boleh berfungsi. Ini akan menyebabkan seseorang itu tidak mampu bernafas dan boleh menyebabkan kematian.

Madu ini tidak mampu membunuh bakteria tersebut disebabkan pada keadaan yang tidak sesuai untuk hidup, bakteria ini akan menghasilkan spora. Spora bakteria Clostrodium jarang dirosakkan pada keadaan yang ekstrim seperti di dalam madu dan apabila spora ini pergi ke tempat yg sesuai iaitu tempat yg mempunyai air dan nutrien yg mencukupi, spora ini akan berkembang dan menjadi bakteria dewasa yang boleh menghasilkan toxin.

Lebih kurang 10% drpd madu mempunyai spora botulinum. Jika orang dewasa mengambilnya tidak akan menjadi masalah kerana imun sistem kita akan sempat membunuh bakteria tersebut sebelum sempat ia menghasilkan toxin. Tetapi berlainan pula bagi kanak-kanak. Ini disebabkan sistem imun nya yg masih belum matang menyebabkan mereka mudah untuk terkena jangkitan bakteria ini. Sebab itulah, kita menasihati ibubapa untuk tidak memberikan madu kepada anak-anak mereka yang kurang daripada setahun.


5 Penyakit yang anda mungkin kena ketika Wabak COVID-19

Wabak COVID-19 merubah dunia daripada banyak perkara. Dari struktur pemerintahan sesebuah negara hinggalah pada kehidupan kita di dalam rumah.

Oleh itu, dunia terpaksa menerima norma-norma baru(new normal) bagi mengekang penularan wabak COVID-19 ini.

Yang selalunya pergi kerja di pejabat, mungkin akan lebih banyak kerja di rumah. Yang selalu pergi bercuti merata tempat, terpaksa berjalan di daerah dia tinggal sahaja. Yang dulu suka kunjung mengunjung, hanya boleh kunjung di luar pagar rumah sahaja. Yang dahulunya suka berhimpun untuk mendengar ceramah, sekarang hanya dengar ceramah melalui platform media sosial sahaja.

Jadi, norma-norma baru ini sedikit sebanyak akan memberi kesan kepada kita juga terutamanya daripada segi aspek mental dan fizikal.

Disini saya ingin senaraikan beberapa penyakit yang anda mudah kena ketika mengharungi wabak COVID-19 ini.

Perubahan kerja daripada pejabat ke rumah membuatkan anda perlu membawa semua kerja pejabat ke rumah. Oleh itu, akan sentiasa melihat komputer dalam satu jangka masa yang lama di rumah.

Selalunya di rumah kita tiadalah nak sediakan satu tempat untuk membuat kerja. Jika kita nak buat kerja menggunakan laptop pun mungkin dalam jangka masa yang kejap ataupun tidak kerap. Jadi kita jarang mengalami masalah sakit belakang ini.

Tetapi sekarang jika kita perlu bekerja di rumah, maka kita perlu menyediakan tempat kerja yang ‘ergonomic‘ untuk mengelakkan penyakit ini.

Tempat kerja yang ergonomic bermaksud rekabentuk tempat kerja yang akan membantu pekerja daripada mengalami masalah mental atau fizikal. Reka bentuk tempat kerja yang tidak bagus akan menyebabkan pekerja cepat letih, tidak fokus dan boleh menyebabkan masalah kesihatan.

Beberapa ciri yang perlu ada di tempat kerja supaya anda tidak mengalami masalah sakit belakang adalah:

Frame skrin komputer bahagian atas perlu sama aras dengan mataPelapik bahagian belakang badan yang lembut. Tidak boleh terlalu lembut hingga mengganggu postur badan yang naturalKetinggian kerusi perlulah disesuaikan dengan ketinggian mejaJarak di antara skrin dan mata adalah pada 65-75cm

Jika anda mengamalkan perkara-perkara ini, anda boleh mengelakkan diri anda mengalami sakit belakang.

Jika dulu anda perlu pergi kerja naik kereta, naik tangga dan sebagainya. Perkara ini akan meningkatkan metabolisma badan dan membakar kalori yang anda ambil dari makanan.

Jika anda asyik duduk di rumah disebabkan Perintah Kawalan Pergerakan mahupun disebabkan kena kerja di rumah, maka kadar anda menggunakan tenaga semakin berkurangan. Maka, anda lebih senang mengalami masalah obesiti berbanding sebelum ini

Untuk mengelakkan perkara ini berlaku anda perlulah,

Dulunya mungkin kita tidak berfikir sangat berkenaan menjaga dua perkara ini. Tetapi bila anda sudah kena berkerja di rumah, maka anda perlu memikirkan perkara ini kerana jika tidak anda akan mengalami masalah obesiti.

Amalkan senaman lebih daripada 150 minit per minggu untuk mendapat kesan yang bagus untuk diri anda.

Ditambah dengan menjaga permakanan iaitu mengelakkan terlalu ambil makanan yang tinggi kalori, sudah tentu berat badan anda akan kekal.

Pelbagai perkara yang boleh menyebabkan kemurungan. Apabila wabak COVID-19 ini melanda, ramai daripada individu kehilangan pekerjaan dan mengalami masalah kewangan dan ia boleh membawa kepada masalah kemurungan ini.

Beberapa simptom yang anda boleh hadapi adalah:

Rasa tertekanKurang minta dengan aktiviti yang disukai sebelum iniPerubahan dalam berat badan yang ketara(sama ada menaik mendadak ataupun menurun)Rasa tidak bersemangatRasa diri tidak berhargaTerfikir untuk membunuh diri

Jika anda menghadapi masalah seperti ini dapatkan bantuan dengan berjumpa staf kesihatan.

Seperti mana yang kita tahu, gaya hidup tidak aktif akan menyebabkan kita obes. Bila kita obes senanglah penyakit lain datang seperti kencing manis dan darah tinggi.

Ketika musim COVID mungkin kita tidak akan selalu ke klinik untuk memeriksa bacaan gula disebabkan risau risiko jangkitan wabak tersebut.

Tetapi saya nasihatkan juga untuk masih melakukan pemeriksaan kesihatan setahun sekali bagi mereka yang sudah berumur 40 tahun ke atas. Ini kerana kencing manis selalunya tidak mempunyai simptom pada awalnya.

Jika kencing manis tersebut dapat dikesan awal, maka rawatan awal mungkin dapat diberikan kepada pesakit. Malah pesakit sendiri akan mengubah terus gaya hidup supaya penyakit tersebut tidak menjadi semakin teruk.

Jika sudah cerita tentang obesiti dan kencing manis, maka ia akan terkait dengan penyakit darah tinggi.

Pada awal penyakit ini juga tidak menghasilkan sebarang simptom sehinggalah pesakit terkena komplikasi daripada penyakit ini seperti angin ahmar ataupun sakit jantung.

Oleh sebab itu, setiap individu terutamanya mereka yang sudah 40 tahun ke atas, perlu melakukan pemeriksaan kesihatan secara berkala untuk mengesan penyakit ini dan mengelakkan dirinya daripada mendapat komplikasi


Pengambilan Vitamin dan Suplemen, Adakah ia memberi kesan kepada kesihatan anda?

Suplemen untuk kulit dan kesihatan?? Kebanyakan individu di kalangan masyarakat percaya bahaya suplemen dan juga vitamin dapat meningkatkan kesihatan dan kencantikan kulit seseorang yang mengambilnya.

Bahkan terdapat beberapa syarikat yang mengeluarkan produk supplement dan makanan tambahan dengan harga yang sangat mahal berserta testimoni yang sangat melampau.

Sebagai contoh, ada yang menyatakan produk sekian-sekian mampu menyembuhkan kencing manis, kanser, penyakit darah tinggi dan memutihkan kulit. Sedangkan tiada kajian secara terperinci dibuat ke atas produk tersebut.

Berbekalkan marketing berserta testimoni yang berat sebelah, mereka berjaya memikat hati para pelanggan dan mengaut untung yang sangat banyak

Adakah vitamin dan suplemen membantu untuk meningkatkan kesihatan seseorang?

Kajian terbaru telah dibuat untuk melihat kesan penggunaan vitamin dan suplemen kepada kesihatan seseorang.

Mengikut kajian yang telah dibuat daripada tahun 2012 hingga 2017 itu, kebanyakan daripada suplemen yang diambil adalah vitamin C, Vitamin D, calcium dan juga multivitamin telah terbukti tidak mengurangkan risiko untuk menghadapi serangan sakit jantung, strok dan juga kematian.

Mengikut kenyataan Dr Jenkins iaitu salah seorang pengkaji, “Kami tidak sangka kajian ini hanya menemukan sedikit kesan positif sahaja bagi mereka yang mengambil supplement”.

“Kajian kami mendapati penggunaan multivitamin, vitamin D, calcium dan vitamin C tidak memberi sebarang kelebihan kepada orang yang mengambilnya”

Kajian yang diterbitkan dalam “Journal of the American College of Cardiology” walaubagaimanapun telah menunjukkan kesan positif yang sedikit dengan pengambilan asid folik dan juga vitamin B dalam menurunkan risiko untuk terkena serangan sakit jantung dan strok (angin ahmar).

Mereka juga menjumpai perkara yang sebaliknya iaitu pengambilan bahan antioksida yang bercampur dan penggunaan mineral niacin akan meningkatkan risiko seseorang itu untuk mendapat serangan sakit jantung dan strok. Ini kerana niacin boleh meningkatkan kandungan gula di dalam darah

Kajian tersebut menyatakan tiada bukti bahawa vitamin C, D, calcium dan beta-cerotene mengurangkan risiko untuk terkena serangan sakit jantung, strok mahupun memanjangkan umur seseorang

Apakah maksud semua ini?

Penulis menekankan bahawa kajian berkenaan keberkesanan suplemen dan juga vitamin adalah sangat jarang dibuat sebelum ini. Begitu juga khabar angin yang mengatakan bahawa pengambilan vitamin ini mampu memanjangkan umur seseorang.

Kajian yang lepas juga telah menunjukkan pengambilan mineral dan antioksidan yang berlebihan akan menyebabkan kekurangan mineral yang lain terutamanya mineral zink dan zat besi. Ini kerana ia menghalang mineral penting tersebut untuk diserap oleh badan

Dan sudah tentunya ini bukanlah kali pertama para saintis telah membuktikan pengambilan suplemen dan vitamin secara berlebihan akan membantu dalam kesihatan

Jadi pengambilan vitamin tidak mempengaruhi status kesihatan seseorang yang telah sihat ataupun mengelakkannya daripada sebarang penyakit

Perkara yang kami ingin simpulkan disini bahawa tiada jalan pintas untuk diet yang sihat kecuali dengan mempraktikkan diet yang sebenar-benarnya sihat.

Anda boleh mengambil apa suplemen bertujuan untuk menambah nutrien yang kurang di dalam badan anda sebagai contohnya jika anda selalu mengalami pendarahan yang banyak ketika haid sehingga menyebabkan anda kekurangan darah, anda dinasihati untuk mengambil vitamin c dan zat besi untuk menambah sel darah dalam badan. Perkara ini pun perlu kepada nasihat seorang doktor

Tetapi jika datang kepada anda seorang yang menjual suplemen dengan memberikan testimoni yang gempak, ketahuilah dia sebenarnya lebih minat kepada duit dalam poket anda berbanding kesihatan anda.

Akhir sekali Dr Jenkins menyatakan,”Setakat ini, tiada kajian pada suplemen yang memberi kebaikan pada kesihatan berbanding dengan diet sihat daripada tumbuh-tumbuhan”.


Teh Rerama, Durian belanda, Green Tea. Adakah benar boleh menyembuhkan kanser？

Kajian di UPM berkenaan teh rerama baru sahaja memasuki peringkat dimana penggunaannya masih dicuba pakai pada tikus sahaja. Kemudian barulah bahan ini akan diuji pada manusia. Ia masih lagi belum terbukti secara klinikal menyembuhkan kanser. Sumber Gambar: Harian Metro

Kebelakangan ini kita kerap kali dikhabarkan produk-produk seperti teh rerama, durian belanda, green tea dan banyak lagi dikatakan mampu merawat dan memulihkan kanser.

Produk-produk ini selalunya tumbuh bagaikan cendawan apabila media sosial seperti surat khabar menyiarkan berita mengenai kehebatan tumbuh-tumbuhan tersebut.

Teh rerama belum lagi dibuktikan pada manusia boleh menyembuhkan kanser

Disebabkan masyarakat kita kurang peka dan faham berkenaan isu yang dibawa dalam media massa, maka mereka terpedaya dengan produk-produk yang dikatakan mampu menyembuhkan kanser. Malah, penjual produk ini juga menjual barangan mereka dengan harga yang sgt mahal.

Begitu juga durian belanda. Ianya belum terbukti mampu merawat pesakit kanser lagi

Kami ingin memberikan beberapa penerangan agar kita semua mampu berfikir samada produk-produk itu benar-benar berkesan ataupun tidak.

Ketika mana kita menjalankan sesuatu ujikaji ubat, kita kena buktikan keberkesanannya pada 2 tahapan iaitu ujian preliminary（ujian yg dilakukan dalam makmal/in vitro） dan ujian klinikal（yang dilakukan pada manusia/in vivo）

Ini kerana majority daripada ekstrak tumbuhan ini menjadi tidak stabil apabila ianya masuk ke dalam badan. Akhirnya, tumbuhan yg dikatakan mampu merawat kanser sebenarnya tidak pun mampu merawat kanser kerana apabila masuk je dalam saluran pencernaan, ianya diuraikan oleh enzyme di dalam badan.

Apabila kompoun aktif itu diuraikan, maka tiadalah keberkesanannya pada manusia.

Semua daripada tumbuh tumbuhan tersebut baru mencapai kajian bertaraf preliminary ataupun in vitro sahaja. Maknanya baru diuji dalam makmal sahaja.

Keberkesanan tumbuhan itu dalam merawat penyakit pada manusia belum lagi teruji.

Komponen dalam durian belanda hanya baru menjalani kajian di dalam makmal sahaja. Belum lagi melibatkan manusia

Sebagai contoh dalam durian belanda ataupun dipanggil sebagai Graviola, kompound aktif yang dikatakan boleh membunuh sel kanser adalah ACETOGENINS.

Disebabkan utk mendapatkan ekstrak Acetogenins dalam buah durian belanda memerlukan kos yg tinggi, maka para saintis cuba menghasilkan kompound synthetic. Ini supaya kos dapat direndahkan dan dos dapat dikawal dengan lebih tepat ketika mana ujikaji pada manusia dijalankan.

Selalunya, selepas penghasilan kompoun synthetic, barulah ujian klinikal dijalankan.

Mereka hanya mengambil komen2 yang berbaur positif agar masyarakat mempercayai bahawa produk mereka berkesan.

Ini sama sekali melanggar konsep kajian saintifik yang sepatutnya mengambil kira kedua2 belah pihak.

Sebagai contoh, jika ada 100 orang yg kita beri produk tersebut, sepatutnya feedback tersebut perlu diberi balik oleh 100 org itu. Tetapi penjual produk selalunya hanya mengambil 10 org yg memberi komen positif. 90 org yg memberi komen negatif tidak diambil peduli.

Disebabkan itu, testimoni adalah sesuatu bukti yang tidak boleh diterima pakai dalam membuktikan sesuatu produk itu berkesan ataupun tidak terutamanya dalam hal ehwal perubatan.

Kami bukanlah ingin menjatuhkan mana2 industri produk di Malaysia, tetapi menggunakan testimoni dan juga kajian yang belum lagi selesai untuk menarik pembeli adalah sesuatu yang tidak beretika disamping mengenakan harga yg sangat tinggi kepada pembeli

Semua produk ini telah diklasifikasikan sebagai makanan dan ianya terletak dibawah akta makanan. Tetapi seringkali kita melihat penjual produk ini mengeluarkan testimoni2 untuk menarik minat masyarakat membeli produk2 mereka.

Senarai penyakit yang tidak boleh iklankan

Disebabkan perkara2 ini, kami mengklasifikasikan penjual produk yg menggunakan testimoni dan juga kajian preliminary ini hanyalah mereka yang cuba untuk mendapatkan keuntungan sahaja.

Jika anda mendapati mereka memberikan testimoni2 seperti ini, kami nasihatkan kepada anda untuk meninggalkan mereka.

Tetapi jika anda hanya ingin beli sebab kemaruk rasa durian belanda, maka silakan.Harap bermanfaat


Bagaimana memegang mata boleh menyebabkan jangkitan COVID-19?

Jika kita perasan, kebanyakan daripada orang kesihatan akan menyuruh kita untuk mengelakkan diri daripada memegang hidung, mulut dan juga MATA untuk mengelakkan jangkitan COVID-19. Ia termasuklah Pengarah WHO dan beberapa orang penting dalam bidang kesihatan.

Kita tahu bahawa mulut dan hidung itu saling berhubung diantara satu sama lain iaitu dibahagian tekak. Jadi apa yang masuk ke dalam mulut, mempunyai kebarangkalian untuk masuk ke dalam paru-paru juga.

Tetapi bagaimana pulak dengan mata. Kenapa pendedahan virus ini pada bahagian mata juga boleh menyebabkan jangkitan COVID ini berlaku?

Kelopak mata mempunyai kalenjar air mata yang dipanggil sebagai kalenjar lacrimal(Lacrimal Gland). Ia berfungsi untuk menghasilkan air mata secara berterusan daripada mata supaya kelembapan mata kekal.Kalenjar lacrimal ini terletak dibahagian atas kelopak mata.

Jika kalenjar ini gagal menghasilkan air mata yang secukupnya, maka seseorang itu akan menghasilkan simptom mata kering dimana mata pesakit tersebut akan merasa tidak selesa dan seolah-olah kekeringan.

Setelah air mata dihasilkan, sudah tentu perlunya ada saluran untuk membawa air mata ini keluar. Saluran inilah dipanggil sebagai liang lacrimal sebelum ia masuk ke dalam saluran nasolacrimal. Liang dan saluran ini berfungsi untuk membawa air mata daripada bahagian mata keluar ke bahagian hidung.

Sebab itulah jika seseorang itu menangis, dia juga akan menghadapi simptom selesema dan hidungnya akan berhingus. Ia disebabkan terlampau banyak air mata yang disalurkan daripada bahagian mata masuk ke dalam hidung.

Bagaimana jangkitan COVID-19 berlaku dari mata?

Daripada saluran inilah, virus ini mempunyai laluan untuk sampai ke dalam saluran pernafasan. Sentuhan pada mata menyebabkan virus ini berada pada kelopak mata.

Kemudian, air mata pula akan menolak virus ini masuk ke dalam hidung seterusnya dibawa masuk ke dalam saluran pernafasan.

Bila sampai disaluran pernafasan, virus ini akan menjangkiti sel di kawasan tersebut dan jangkitan COVID pun berlaku.

Face sheild yang digunakan oleh staf kesihatan

Sebab itulah salah satu komponen utama Personal Protective Equipment yang digunakan oleh staf kesihatan perlu mempunyai Face Sheild(Penghadang Muka).

Ini kerana walaupun seseorang itu sudah menutup mulutnya menggunakan mask. Tetapi matanya akan terdedah dengan virus tersebut.

Mask akan melindungi bahagian mulut dan hidung. Manakala, Face sheild pula akan melindungi bahagian mata daripada virus yang boleh terjatuh dibahagian tersebut.

Jangkitan COVID-19 boleh berlaku jika seseorang itu memegang bahagian matanya. Ia disebabkan saluran lakrimal yang membawa air mata juga akan membawa Virus COVID ketika seseorang itu memegang matanya.


5 Tips Kurangkan Risiko Jangkitan COVID Ketika Membeli Di Pasaraya.

Tidak keluar dari rumah ketika wabak COVID-19 merupakan salah satu cara yang paling berkesan mengelakkan jangkitan COVID-19 ini. Perkara ini boleh dibuat hanya jika rumah anda mempunyai stok makanan yang mencukupi bagi beberapa bulan sehinggalah wabak ini selesai.

Tetapi dijangkakan wabak ini akan berada di dalam komuniti lebih daripada satu tahun sehingga mana vaksin dijumpai ataupun sehingga mana pihak kesihatan mampu mengekang jangkitan tersebut kepada orang lain.

Oleh itu, tidak dapat tidak sudah semestinya ada daripada ahli keluarga kita yang akan keluar memberi barangan basah dan kering untuk stok makanan di rumah. Perkara ini akan meningkatkan risiko untuk seseorang itu dijangkiti COVID-19 jika mereka tidak mengamalkan cara pencegahan yang sepatutnya.

Disini kami ingin mengesyorkan beberapa langkah pencegahan ketika anda pergi ke pasaraya atau kedai runcit

1. Memilih pasaraya atau kedai runcit

Seperti mana yang kita tahu, bahawa penjarakan sosial(Social distancing) memainkan peranan utama bagi mengelakkan jangkitan kuman ini berlaku. Jika di dalam negara kita mengamalkan jarak 1 meter, maka ada negara luar yang mengamalkan penjarakan sosial sebanyak 2 meter.

Oleh itu, penting untuk kita memilih kedai runcit atau pasar raya yang tidak terlalu penuh dengan pelanggan hingga menyebabkan penjarakan sosial gagal untuk dilakukan.

Jika nak kawasan yang luas, dinasihatkan untuk pergi ke pasar raya seperti tesco, giant atau mana-mana pasar raya yang diyakini penjarakan sosial dapat berlaku.

Jika nak pergi ke kedai runcit yang kawasannya memang kecil, pergilah pada waktu yang bukan kemuncak supaya pelanggan di kedai tersebut tidak terlalu ramai.

2. Berhati-hati dengan tangan anda

Jika anda sudah masuk ke dalam pasar raya, sudah tekan butang lif, tolak troli dan pegang barangan di pasar raya, mohon elakkan diri anda daripada memegang muka, hidung atau tangan anda selepas itu. Kerana virus yang terdapat pada permukaan yang anda pegang itu boleh memasuki saluran pernafasan melalui kawasan tersebut.

Dan dinasihatkan semua orang untuk menggunakan hand sanitizer terlebih dahulu sebelum masuk ke dalam pasar raya. Kerana jika anda dijangkiti COVID-19, sekurang-kurangnya anda akan mengelakkan diri anda itu menjangkiti orang lain.

Selepas keluar daripada pasar raya pula, gunakanlah hand sanitizer itu sekali lagi supaya kuman yang anda bawa daripada dalam pasaraya tersebut dapat dibunuh terlebih dahulu sebelum anda keluar daripada pasaraya.

Berkenaan dengan penggunaan sarung tangan, sebenarnya ia tidak digalakkan kerana ia memberikan ‘false sense of security’. Seseorang itu mesti merasa selamat apabila menggunakan sarung tangan, sedangkan jika dia masih juga memegang kawasan yang tidak sepatutnya seperti pada kawasan muka ataupun tidak menggunakan hand sanitizer semasa keluar dari pasaraya, maka risiko jangkitan COVID-19 masih sama. Jadi sia-sialah jika dia memakai sarung tangan tersebut.

Seperti yang dikatakan di atas, apa-apa sentuhan yang tidak perlu, maka kita perlu elakkan daripada melakukan perkara tersebut.

Pembayaran yang paling sesuai pada ketika ini adalah dengan menggunakan Paywave ataupun e-Wallet. Jika sesiapa yang tiada e-wallet tersebut, cepat-cepatlah masukkan aplikasi e-wallet ke dalam telefon anda. Terdapat pelbagai e-wallet yang anda boleh gunakan seperti Touch n Go, Boost dan banyak lagi.

Kenapa perlu menggunakan duit kertas atau syilling sedang jika anda boleh bayar secara online.

Jika anda boleh dan mampu membeli secara online, maka belilah secara online. Buatlah pembayaran secara bank in ataupun menggunakan e-wallet.

Ini akan mengurangkan risiko jangkitan COVID dengan sangat banyak kerana anda telah melakukan banyak perkara seperti penjarakan sosial, tidak memegang kawasan pasar raya yang berisiko dan sebagainya.

5. Apabila tiba dirumah

Ketika tiba dirumah basuhlah tangan anda terlebih dahulu dengan menggunakan sabun. Jarang terdapat virus pada barang yang anda beli ketika anda sampai dirumah.

Tetapi jika anda risau, anda boleh mengelap bahagian luar barang yang anda beli dengan menggunakan disnfectant. Jika ia melibatkan barang basah seperti sayur, ikan dan sebagainya, anda boleh basuh barang tersebut menggunakan air biasa sahaja.

Jika anda mampu beli barang secara online, belilah secara online. Jika terpaksa pergi keluar juga, pilihlah pasaraya yang tidak terlalu sesak. Ketika masuk dan keluar pasaraya tersebut, gunakanlah hand sanitizer ia adalah kaedah untuk melindungi diri anda dan juga orang lain.


Tingginya Burj Khalifa hingga ada 3 zon waktu berbuka puasa yang berbeza

Muslim yang tinggal pada tingkat atas di Burj Khalifa perlu melambatkan waktu berbuka puasa berbanding mereka yang tinggal di tingkat bawah ketika bulan ramadhan(Termasuk juga bulan yang lain)

Dalam fatwa yang dikeluarkan pada tahun 2011, mufti besar dubai telah mengarahkan bagi mereka yang berada di bangunan Burj Khalifa wajib mengubah waktu berbuka puasa bergantung pada tingkat mana mereka berada.

Ini disebabkan ketinggian bangunan ‘Burj Khalifah’ yang menyebabkan waktu matahari terbenam sepenuhnya bagi setiap tingkat adalah berbeza.

Di dalam islam, waktu berbuka puasa adalah ketika masuknya waktu maghrib iaitu dimulai sejak terbenamnya matahari dan hal ini sudah menjadi ijma` (kesepakatan) para ulama. Yaitu sejak hilangnya semua bulatan matahari di telan bumi.

Dekat sini kita faham bahawa definisi masuk waktu maghrib adalah waktu apabila matahari telah terbenam sepenuhnya pada pandangan mata kita. Pada waktu itu, barulah kita boleh berbuka puasa.

Disebabkan bangunan Burj Khalifah terlampau tinggi, maka adanya perbezaan dalam melihat waktu matahari terbenam bagi setiap tingkat iaitu orang pada tingkat bawah akan melihat matahari terbenam lebih awal berbanding daripada orang yang duduk di tingkat atas.

Oleh itu, mereka yang berada di tingkat atas akan berbuka puasa lebih lambat berbanding orang yang duduk dibawah kerana waktu matahari terbenam ketika mereka berada di tingkat atas adalah lebih lambat berbanding orang yang duduk dibahagian bawah.

Dr Ahmed Al Haddad iaitu merupakan mufti besar dubai mengatakan Burj Khalifa mempunyai ketinggian lebih daripada 828 meter dan mempunyai 160 tingkat. Disebabkan perkara tersebut, waktu berbuka puasa perlu dibahagikan kepada 3.

Burj Khalifah. Bangunan yang tertinggi di dunia

3 waktu yang berbeza itu bergantung kepada waktu matahari terbenam yang dapat dilihat oleh mereka yang tinggal di tingkat tersebut.

“Tidak kira dimana mereka berada, mereka perlu melihat kepada waktu matahari terbenam,” Kata Dr Al-Haddad. “Awak tidak akan berbuka puasa sehinggalah awak melihat sendiri waktu matahari terbenam”.

Mereka yang tinggal di tingkat bawah iaitu tingkat 80 ke bawah boleh berbuka puasa sama seperti orang lain.

Bagi mereka yang tinggal di antara tingkat 80 hingga 150, iaitu bermula pada ketinggian 414 meter ke atas, waktu berbuka puasa bagi mereka dilambatkan selama 2 minit daripada tingkat bawah. Ia sama seperti solat isyak, ia perlu dilambatkan selama 2 minit. Manakala, waktu solat subuh pula dipercepatkan 2 minit lebih awal daripada tingkat bawah.

Bagi mereka yang tinggal lebih daripada 150 tingkat ke atas, iaitu ketinggian 800 meter ke atas, waktu berbuka puasa perlu dilambat 3 minit berbanding dengan tingkat paling bawah. Untuk solat isyak pun sama, ia perlu dilambatkan sebanyak 3 minit. Bagi solat subuh pula, ia bermula 3 minit lebih awal daripada tingkat bawah.

Permulaan masa untuk berpuasa adalah bila masuknya waktu subuh iaitu apabila kelihatannya ‘Fajar Sodiq’. ‘Fajar Sodiq’ adalah cahaya putih agak terang yang menyebar di ufuk Timur yang muncul beberapa saat sebelum matahari terbit.

Sudah semestinya orang yang berada di tingkat atas akan melihat ‘Fajar sodiq’ terlebih dahulu kerana mereka berada pada tempat yang tinggi

Oleh itu, mereka yang berada di tingkat atas perlu berpuasa lebih awal daripada mereka yang duduk dibahagian bawah, ini kerana merekalah yang pertama akan melihat ‘Fajar Sodiq’ terlebih dahulu berbanding dengan orang dibawah.


Mutasi COVID virus: Punca kes COVID yang tinggi di Eropah

Jangkitan COVID yang tinggi di Amerika Syarikat dan Eropah mungkin disebabkan Virus COVID yang telah termutasi. Virus COVID yang termutasi ini dikatakan lebih mudah merebak berbanding virus yang terdahulu menyebabkan kes di Eropah naik dengan begitu drastik beberapa minggu ini.

Ianya disebabkan protein yang terletak di permukaan virus yang menjadi kunci untuk menjangkiti sel manusia. Protein ini juga dikenali sebagai ‘Spike protein’. Ia seolah-olah menjadi kunci yang membuka pintu supaya virus ini dapat memasuki sel dan menjangkiti sel manusia tersebut.

Pengkaji di Makmal Kebangsaan Los Alamos, Amerika mendapati telah terdapat 14 perubahan pada protein tersebut.

Mutasi yang paling dirisaukan dipanggil sebagai D614G, dan pengkaji ini mengambarkan ia sebagai ‘urgent concern'(Kebimbangan yang mendesak). Virus yang termutasi ini menjadi kerisauan apabila ia menjangkiti komuniti, ia menjadi terlalu dominan dan menggantikan coronavirus yang asal.

Akan tetapi para pengkaji menyatakan, walaupun ia mudah menjangkiti orang lain, tetapi kadar kemasukan ke hospital ataupun kadar kematian adalah sama seperti virus yang sebelum ini. Cumanya ia lebih mudah menjangkiti orang lain.

Mutasi yang terawal dikesan di Eropah adalah di Jerman pada Januari 2020. Mereka mengesan mutasi yang telah tersebar di Eropah ini berlaku pada awal Februari dan telah menggantikan Coronavirus yang asal.

Manakala, Kanada dan Amerika pula dijangkiti virus ini pada awal March menyebabkan peningkatan kes yang mendadak di negara mereka pada bulan March terutamanya di Amerika Syarikat.

Spike mutation pipeline reveals the emergence of a more transmissible form of SARS-CoV-2. B Korber, WM Fischer, S Gnanakaran, H Yoon, J Theiler, W Abfalterer, B Foley, EE Giorgi, T Bhattacharya, MD Parker, DG Partridge, CM Evans, TI de Silva, on behalf of the Sheffield COVID-19 Genomics Group, CC LaBranche, DC Montefiori. bioRxiv 2020.04.29.069054;


Renjatan Misteri Troli semasa di Pasaraya… Bahaya ke?

Mungkin sebahagian dari kita pernah kena renjatan elektrik semasa membeli-belah di pasaraya seperti gambaran di atas.

Adakah anda seperti awan yang mendung, yang berarak, bawa tangis, bawa resah? Dan cukup masa, tiba-tiba awan tersebut terus menghamburkan kilatan yang membelah bumi?

Jawapan mudahnya: Nyahcas elektrostatik.

Nyah kau! Nyah di sini bermaksud pelupusan. Maka nyahcas adalah “pelupusan cas”.

Untuk membantu kita memahami isu ini, kita perlu memahami konsep nyahcas elektrostatik. Jasad yang bercas positif dikatakan ada pada jirim yang kekurangan elektron (yang bercas negatif). Jasad yang bercas negatif pula dikatakan terdiri dari jirim yang kelebihan elektron. Di sini, penentu kuantiti cas bagi suatu jirim adalah elektron semata, kerana dengan pergerakan elektron-lah terhasilnya arus, samada arus nyahcas, atau arus elektrik yang biasa. Elektrostatik disini bermaksud cas yang ada pada objek dan berada dalam keadaan “diam”.

Nyahcas berlaku apabila dua objek yang mempunyai cas purata yang berbeza berada pada jarak yang dekat, atau bersentuh [1]. Ini berlaku kerana bagi dua objek yang berbeza cas, iaitu cas positif dan negatif, cas-cas tersebut akan cuba “mengimbangi” antara satu sama lain. Dalam memahami arus elektrik, arus akan mengalir apabila terdapat perbezaan keupayaan, atau terminal anod dan katod, seperti pada sebiji bateri yang mempunyai cas yang berbeza.

Walaupun berbeza dengan arus elektrik, dalam perihal nyahcas elektrostatik, perkara yang hampir sama berlaku. Pergerakan elektron secara mengejut antara dua jasad menghasilkan apa yang kita katakan sebagai “renjatan” atau nyahcas elektrostatik. Berbeza dengan aliran arus elektrik yang tidak mengalami proses perubahan cas purata, bagi proses nyahcas elektrostatik, cas purata pada kedua-dua jasad yang berinteraksi tersebut berubah.

Bahkan voltan yang boleh terhasil dari nyahcas badan kita boleh mencapai sehingga 15,000V! [3] Akan tetapi, kebiasaannya arus yang terhasil adalah kecil, maka ianya tidak merbahaya pada kebiasaannya untuk kes pemegang troli di atas.

“Kenapa ada cas pada badan?”

Ini adalah disebabkan pergeseran kita dengan objek di keliling kita yang menyebabkan perpindahan cas pada badan. Badan manusia adalah seolah-olah sebiji kapasitor yang besar, yang berupaya menyimpan cas. Tanpa disedari, badan kita telah menjadi “tangki” cas tersebut. Cas tersebut akan lebih mudah terkumpul dengan pemakaian fabrik yang sintetik seperti polyester atau karpet yang diperbuat daripadanya juga. Malahan terdapat kajian yang khusus mengukur tahap cas pada karpet kita! [2]

Karpet menjadi sumber pengumpulan cas elektrik. Gambar dari ESD systems.

Bergantung. Bagi kes hidup seharian, renjatan yang dirasai dari objek seharian jarang menyebabkan kecederaan.

Anda juga mungkin pernah melihat stesen minyak yang mempunyai amaran seperti ini:

Gambar dari ESD Journal

Untuk keselamatan anda, eloklah “nyahcas” diri sendiri dengan menyentuh kereta anda atau objek lain. Perkara ini telah pun disahkan dalam sebuah penyelidikan berkaitan dengan mitos penyebab kebakaran di stesen petrol, yang pada mulanya tanggapan orang disebabkan telefon bimbit. Rupanya nyahcas elektrostatik! [4]

Sebagai tambahan, berhati-hati ketika memegang komponen elektronik kecil pada bahagian dalamnya, dikhuatiri komponen akan mengalami kerosakan disebabkan oleh “renjatan” anda! Baca artikel berkenaan bila arus merbahaya dari kami untuk keterangan lanjut.

Kesan nyahcas elektrostatik. Gambar dari Source Research, inc.

Bagaimana untuk membuatkan diri saya “kurang bercas”? Perlu ke?

Anda boleh mandi. Hehe. Gurau sahaja.

Antara yang selalu disarankan adalah menyentuh objek logam yang bersambung pada bumi apabila berada di kawasan yang menganjurkannya, seperti di stesen petrol. Ini adalah saranan yang paling berkesan .

Bagi pekerja kilang elektronik pula, mereka memandang isu nyahcas elektrostatik dengan lebih serius. Badan mereka sentiasa “dibumikan”.

Pekerja kilang “membumikan” badan sentiasa untuk nyahcas

Untuk kita dalam kehidupan seharian tidaklah perlu jika tidak berada dalam keadaan demikian.

Pengajaran di sini yang kita perlu ambil adalah, renjatan nyahcas elektrostatik bukanlah fenomena yang aneh. Akan tetapi berjaga-jaga dengan kesannya, terutamanya apabila berada di stesen petrol atau bahan mudah bakar. Komponen elektronik juga boleh mengalami kerosakan jika anda memegangnya tanpa segan silu dan tidak memakai sarung tangan.

Ingat, keselamatan adalah keutamaan.

[1] Okoniewska, E., Stuchly, M. A., & Okoniewski, M. (2004). Interactions of electrostatic discharge with the human body. IEEE Transactions on microwave theory and techniques, 52(8), 2030-2039.

[2] Chakravarti, K., & Pontrelli, G. J. (1976). The measurement of carpet static. Textile Research Journal, 46(2), 129-134.

[4] Burgess, A. (2007). Real and phantom risks at the petrol station: The curious case of mobile phones, fires and body static. Health, risk & society, 9(1), 53-66.


Diet berasaskan jenis darah. Korang rasa wujud ke?

Kebelakangan ini asyik viral artikel berkenaan diet berasaskan jenis darah. Seperti biasa netizen akan ‘share’ artikel tersebut tanpa melihat fakta terhadap perkara yang dikatakan.

Ikuti hujah kami berkenaan perkara tersebut

Ia bermula dengan buku ‘Eat Right for Your Type’

Buku ini adalah salah satu buku yang yang terlaris dijual oleh ‘New York Times’. Ia telah diterjemahkan kepada 52 bahasa dan terjual sebanyak 7 juta salinan. Ramai yang mengamalkan diet daripada buku tersebut dan terpengaruh dengan penulisannya.

Buku inilah yang menjadi punca kenapa wujudnya diet yang berasaskan jenis darah ini.

Siapakah penulis buku ini?

Penulis buku ini adalah Peter J. D’Adamo. Dia merupakan salah seorang pengamal Naturopathy iaitu mereka yang mengamalkan penggunaan ubat yang berasaskan sumber semula jadi.

Diet berasaskan jenis darah ini menjadi meluas apabila bukunya terjual dengan banyak di merata negara. Perlu diketahui bahawa dia bukanlah seorang pakar pemakanan ataupun doktor perubatan.

Buku ‘Eat Right 4 Your Type’

Diet yang disyorkan dalam buku tersebut

Dalam buku ini ia mengatakan bahawa ada 4 jenis diet yang berasaskan 4 jenis darah manusia. Sekiranya mereka mengikuti cara permakanan tersebut, mereka dapat mengelakkan penyakit kronik seperti kencing manis, darah tinggi, sakit sendi dan sebagainya.

Jenis diet tersebut adalah:

Darah jenis A: Adalah petani. Mereka yang berdarah A perlu makan makanan yang mempunyai sayuran dan tumbuhan yang banyak. Daging tidak diperbolehkan untuk diet jenis ini. Ianya seperti seorang yang mengamalkan permakanan ‘vegetarian’

Darah jenis B: Orang yang hidup berpindah randah(Nomad). Mereka boleh makan sayur-sayuran, tumbuh-tumbuhan dan juga daging serta susu dan hasil tenusu. Tetapi mereka perlu mengelakkan kekacang, jagung, tomato, gandum dan beberapa makanan yang lain

Darah jenis AB: Seseorang yang susah difahami(enigma). Ini kerana ia campuran darah jenis A dan B. Mereka dinasihatkan untuk makan makanan laut, tahu, susu dan kekacang. Tetapi mereka perlu mengelakkan kacang merah, jagung, daging dan ayam.

Darah jenis O: Pemburu. Mereka yang berdarah O sepatutnya mengambil makanan yang tinggi dengan protein seperti daging, ikan, ayam dan sayur-sayuran. Kena elakkan gandum dan produk tenusu

Apakah asas kepada diet jenis darah ini?

Kepercayaan kepada diet berasaskan jenis darah ini wujud kerana Peter J. D’Adamo percaya bahawa setiap orang yang mempunyai jenis darah yang berbeza menguraikan kompaun ‘lectin’ dengan cara yang berbeza. Kompaun lectin merupakan kompaun yang banyak dijumpai dalam beberapa jenis makanan.

Malah ada juga mengatakan bahawa darah merah boleh bergumpal dan menyebabkan penyakit kronik jika diet tersebut tidak diikuti.

Hipotesis itu juga wujud kerana mereka mempercayai jenis darah itu mengambarkan tahapan evolusi. Berdasarkan teori diet jenis darah, darah jenis O dikatakan sebagai jenis darah yang mula wujud daripada nenek moyang kita. Oleh itu, sepatutnya diet mereka perlu mempunyai protein haiwan yang tinggi kerana dalam era tersebut mereka banyak memburu.

Dalam kumpulan darah jenis A pula, ia perlu menyerupai permakanan vegetarian. Kerana manusia pada ketika itu sudah mula menetap dan bertani. Mereka pada ketika itu telah berevolusi menjadi masyarakat yang bertani dan lebih mengambil makanan yang berasaskan tumbuh-tumbuhan

Mengikut rasional yang sama, mereka yang mempunyai darah jenis B akan menerima faedah dengan mengambil makanan yang berasaskan produk tenusu kerana mereka dipercaya sebagai kaum yang berpindah randah sambil membawa haiwan ternakan mereka.

Kumpulan AB pula dipercayai akan mendapat feadah daripada diet diantara kumpulan darah A dan B

Kajian berkenaan diet yang berasaskan jenis darah(blood type diet)

Disebabkan penjualan buku Peter D’ Adamo yang meluas, saintis terpaksa melakukan kajian untuk melihat kebenaran perkara tersebut walaupun Peter D’ Adamo sendiri tidak pernah membuktikan perkara tersebut

Pada tahun 2013, kajian berkenaan ‘blood-type diet’ ini dilakukan dengan mengumpulkan sebanyak 1413 journal yang berkaitan. Dalam kajian tersebut mendapati tiada lagi wujud bukti bahawa pengamalan diet yang berasaskan jenis darah memberi kesan kepada kesihatan. Kajian ini diterbitkan dalam journal ‘The American Journal of Clinical Nutrition’

Tahun hadapannya pula, satu lagi kajian telah dijalankan pada 1455 orang subjek berkaitan dengan permakanan dan juga jenis darah mereka. Didapati diet tersebut tidak mempunyai kaitan untuk mengurangkan risiko penyakit kronik di antara satu sama lain.

Amalan diet mengikut jenis darah sudah dibuktikan bahawa ia tidak mempengaruhi kesihatan seseorang. Jika seseorang itu mengambil makanan dengan cara yang betul dan tidak berlebih-lebihan disertai dengan senaman yang kerap, sudah tentu dia akan berada dalam keadaan sihat.

Oleh itu, kepercayaan terhadap diet berasaskan jenis darah perlulah dihentikan

Bacaan seterusnya: Darah jenis O perlu elakkan kopi

Rujukan:1. Leila Cusack, Emmy De Buck, Veerle Compernolle, and Philippe Vandekerckhove. Blood type diets lack supporting evidence: a systematic review. Am J Clin Nutr 2013 98: 1 99-104; First published online May 22, 2013. doi:10.3945/ajcn.113.0586932. Wang, J., García-Bailo, B., Nielsen, D. E., & El-Sohemy, A. (2014). ABO genotype, “Blood-Type” diet and cardiometabolic risk factors. PLoS ONE, 9(1). https://doi.org/10.1371/journal.pone.0084749


Produk Cuci Kerak Usus. Benar atau tidak??

Ramai dikalangan rakyat Malaysia yang percaya bahawa wujudnya kekotoran pada usus yang perlu dicuci. Katanya disebabkan kekotoran di dalam usus itulah yg menyebabkan pelbagai penyakit daripada rasa lemah badan sehinggalah punca kanser.

Malah ada yg percaya wujudnya kerak usus yg boleh dikeluarkan menggunakan beberapa jenis produk.

Bukti yg selalu ditunjukkan oleh mereka adalah gambar kamera yg dimasukkan ke dalam saluran pembuangan najis manusia iaitu drpd dubur.

Kami ingin memberitahu beberapa perkara agar para pengguna dan masyarakat mengetahui apa yang sedang berlaku:

Bukti yang selalu ditunjukkan oleh penjual produk adalah gambar kemera yang menunjukkan usus yang bersih dan juga usus yang kotor iaitu yg mempunyai banyak najis. Kata mereka usus yang bersih itu adalah disebabkan orang itu menggunakan produk mereka.

PROSEDUR COLONOSCOPY DAN BOWEL PREPARATION

Ingin saya memberi tahu para pembaca perkara yang sebenar. Sebelum prosedur memasukkan kamera ke dalam saluran najis(Colonoscopy) pesakit akan menjalani satu prosedur.

Prosedur ini dipanggil sebagai ‘persediaan usus'(Bowel preparation). Bermaksud kita hendak menyediakan usus pesakit supaya bersedia untuk dimasukkan kamera. Dalam prosedur ini semua najis perlu dikeluarkan sebelum prosedur colonoscopy itu dibuat.

Utk bowel preparation, selalunya kita akan beri ubat yang akan membuatkan seseorang itu mengeluarkan majoriti najis. Bukan setakat itu sahaja, beberapa hari sebelum itu, pesakit dinasihatkan untuk tidak mengambil makanan yang mempunyai fiber yg tinggi termasuk daging dan susu kerana ia susah untuk dicernakan di dalam usus.

Kita masuk pula bahagian yang membongkar penipuan. Gambar usus yang kotor itu hanya menunjukkan pesakit tidak melakukan prosedur ‘bowel preparation’ dgn betul sahaja membuatkan najis masih tertinggal di dalam usus. Tidak lebih drpd itu. Tetapi pengusaha produk menafsirkan benda lain pula.

Jika dia mengikuti arahan yang diberi, insyallah ususnya akan bersih. Dan ini memudahkan doktor yang melakukan prosedur colonoscopy tersebut.

Sbg tambahan, jika usus terlampau kotor ketika prosedur colonoscopy, paling kurang pun doktor akan batalkan prosedur itu dan bagi appoinment utk buat bowel preparation dengan betul. Doktor langsung tidak akan kata usus awak kotor dan membuat kesimpulan awak banyak penyakit.

Gambar menunjukkan tahap ‘Bowel Preparation’

Gambar yang selalu digunakan dalam internet yang menunjukkan usus bersih dan usus kotor itu hanyalah penyalahgunaan gambar. mereka menggunakan gambar tersebut utk memberi kefahaman yang salah kepada masyarakat.

Sedangkan gambar itu hanya menunjukkan pesakit tidak menjalani persediaan usus yang betul. Itu sahaja.

Malah tak pernah para doktor suruh pesakit mengambil produk2 seperti yang digembar gemburkan dapat membersihkan usus sebelum prosedur colonoscopy

Gambar itu hanya digunakan supaya masyarakat mempercayai produk mereka.

Gambar produk yang hanya bertujuan untuk promosi

Ramai yang percaya kewujudan kerak usus. Katanya makanan yang lama boleh terhenti dan tersimpan di dalam usus sehingga menjadi satu lapisan. Lapisan makanan yg lama ini dipanggil sebagai kerak usus.

Ingin saya bertahu pada para pembaca bahawa pegerakkan usus akan sentiasa berlaku dan dinding usus sendiri boleh menghasilkan enzim ataupun bendalir untuk mengelakkan najis daripada sentiasa melekat pada dinding usus. Nak bawa maksud disini bahawa sebenarnya tidak wujud istilah kerak usus.

Tanyalah para doktor yang selalu membuat prosedur endoskopi, adakah mereka pernah menjumpai kerak usus? Jawapannya sudah tentu tidak. Saya pun sebelum ini selalu melihat doktor pakar buat colonoscopy dan saya tidak pernah menjumpainya.

Kerak usus yg viral sebelum ini merupakan makanan yang tidak tercerna mungkin disebabkan pemakannya tidak mengunyah makanan tersebut dgn betul.

Artikel Mitos yang Lain


Penyelidik telah menjumpai Antibodi yang menghalang jangkitan COVID-19

Seperti mana yang kita tahu, salah satu cara untuk menghalang jangkitan COVID-19 adalah dengan penghasilan Vaksin dimana sistem imun badan akan menghasilkan antibodi untuk membunuh ataupun menghalang virus tersebut daripada menjangkiti orang lain.

Dikala ramai yang sedang mengkaji berkenaan dengan vaksin, satu kumpulan penyelidik di Universiti Utrecht telah melaporkan menjumpai antibodi yang boleh melekat pada antigen dipermukaan virus tersebut dan mengelakkan ia daripada menjangkiti sel.

Kajian ini telah diterbikan dalam Jurnal Nature Communications. Penyeledik menyatakan bahawa antibodi tersebut adalah 100% terhasil daripada manuia. Akan tetapi kajian yang dibuat barulah pada peringkat sel yang dikultur di dalam makmal. Makna kata belum lagi ujian yang dilakukan pada manusia.

Mereka menyatakan banyak lagi kajian yang diperlukan sebelum antibodi ini digunakan bersama-sama dengan vaksin.

Virus yang menyebabkan COVID-19 ini dkenali sebagai SARS-CoV-2 dan ia terletak sama kumpulan virus yang menyebabkan wabak SARS oada tahun 2003-2004. Dengan menggunakan jenis virus yang terdahulu ini, mereka cuba mengenalpasti 51 jenis antibodi yang menyerang virus SARS yang terdahulu ini.

Dengan menggunakkan jenis-jenis antibodi yang terdahulu ini mereka mendapati antibodi yang dinamakan sebagai 47D11 ini dapat mengekang jangkitan virus COVID-19(SARS-CoV-12) ini daripada mengjangkiti virus lain dengan melekat pada protein di permukaan virus tersebut. Protein itu dikenali sebagai Trimeric Spike(S) Glycoprotein.

Antibodi ini dapat meneutralkan virus tersebut dan akan mengelakkan jangkitan pada pesakit, membantu dalam pembuangan virus dan melindungi mereka yang tidak dijangkiti ini daripada jangkitan virus,” Kata penyelidik tersebut.

Kebanyakan antibodi sebelum ini dihasilkan daripada haiwan terlebih dahulu sebelum manusia, akan tetapi 47D11 ini adalah antibodi manusia. Ini bermaksud kajian yang melibatkan antibodi ini akan jadi lebih cepat berbanding sebelum ini.

Dengan adanya antibodi ini, ia akan membantu sedikit sebanyak dalam penghasilan vaksin COVID-19 dimasa hadapan.

Wang, C., Li, W., Drabek, D. et al. A human monoclonal antibody blocking SARS-CoV-2 infection. Nat Commun 11, 2251 (2020). https://doi.org/10.1038/s41467-020-16256-y


Minum Secawan Kopi sehari dapat Memanjangkan Hayat Anda

Kopi yang anda minum setiap pagi mungkin menjadi salah satu kunci untuk memanjangkan hayat anda. Kenyataan ini adalah berdasarkan satu kajian yang mengambil masa yang panjang dan ia telah diterbitkan dalam JAMA Internal Medicine.

Secara amnya, mereka yang mengambil kopi 2 hingga 3 cawan sehari mempunyai kadar kematian yang lebih rendah berbanding mereka yang tidak meminumnya. Kajian tersebut adalah merangkumi semua golongan peminum kopi termasuk mereka yang lebih sensitif kepada kesan pengambilan kafein.

Kajian itu melibatkan lebih dari setengah juga penduduk di UK yang berumur diantara 38 hingga 73 tahun. Peserta akan ditanya soalan berkenaan dengan kekerapan mengambil minuman kopi, penyakit yang dihadapi, sama ada merokok ataupun tidak dan beberapa perkara yang lain. Setelah 10 tahun waktu kajian, lebih kurang 14,000 orang yang meninggal dunia.

Ternyata mereka yang meminum satu cawan kopi sehari akan berkurangan risiko 8% untuk meninggal dunia. Peratus tersebut meningkat ke 16% bagi mereka yang meminum 6 hingga ke 7 cawan sehari. Peratus tersebut jatuh semula apabila seseorang itu mengambil 8 cawan dan lebih dalam sehari.

Kajian ini hanya melihat pada dataset sahaja. Jadi ia susah untuk mengatakan bahawa adakah kopi itu sendiri yang menyebabkan seseorang itu mempunyai umur yang panjang ataupun ia berkaitan dengan sesuatu perkara yang lain.

Ini disebabkan faedah kesihatan ini juga ditemui pada mereka yang mengambil kopi tanpa kafein(decaffienated coffee). Oleh itu, saintis merasakan terdapat kompaun lain di dalam kopi yang memberikan kesan ini. Ia juga mungkin disebabkan kombinasi beberapa kompaun yang terdapat di dalam kopi tersebut.

Biji kopi dipenuhi dengan pelbagai nutrient dan bahan phytokimia seperti lignans, quinides dan juga magnesium. Bahan-bahan ini kebanyakannya adalah dari kumpulan polyphenols dan dipercayai bertindak sebagai bahan antioksida. Ia melawan kerosakan sel, kerosakan genetik dan juga mempengaruhi bakteria di dalam usus.

Kajian sebelum ini telah menunjukkan peminum kopi mempunyai 15% risiko yang lebih rendah untuk mati disebabkan masalah paru-paru, angin ahmar, kecederaan, kencing manis dan juga serangan sakit jantung. Akan tetapi kajian ini hanya fokus kepada risiko kesihatan dimana penyakit itu telah pun ada ketika kajian dilakukan.

Secara kesimpulannya, BERUNTUNGLAH BAGI MEREKA YANG MEMINUM KOPI.

Loftfield E, Cornelis MC, Caporaso N, Yu K, Sinha R, Freedman N. Association of Coffee Drinking With Mortality by Genetic Variation in Caffeine MetabolismFindings From the UK Biobank. JAMA Intern Med. Published online July 02, 2018. doi:10.1001/jamainternmed.2018.2425


Pakai perhiasan emas boleh merawat penyakit?

Kami ditanya berkenaan satu post yang menceritakan kelebihan memakaikan emas pada kanak-kanak.

Post tersebut dimulakan dengan satu hadith nabi daripada Abu Daud

Daripada Abdurrahman bin Tarafah:

أَنَّ جَدَّهُ عَرْفَجَةَ بْنَ أَسْعَدَ قُطِعَ أَنْفُهُ يَوْمَ الْكُلَابِ، فَاتَّخَذَ أَنْفًا مِنْ وَرِقٍ، فَأَنْتَنَ عَلَيْهِ، فَأَمَرَهُ النَّبِيُّ صَلَّى اللهُ عَلَيْهِ وَسَلَّمَ، فَاتَّخَذَ أَنْفًا مِنْ ذَهَبٍ

Maksudnya: Bahawa atuknya ‘Arfajah bin As’ad terpotong hidungnya pada hari Peperangan Kulab. Kemudian dia memasang acuan hidung daripada bahan perak, lalu baunya busuk dan mengganggu beliau, maka Nabi SAW menyuruhnya mengambil hidung daripada jenis emas.(Hadis riwayat Imam Abu Daud (4232) dalam Sunan-nya)

Jika dilihat pada hadith ini, ia selalu digunakan untuk menunjukkan keharusan penggunaan emas bagi kaum lelaki terutamanya bila melibatkan perubatan. Ini kerana hukum asal bagi kaum lelaki adalah haram memakai peralatan yang terdiri daripada emas.

Adakah emas membantu dalam perubatan?

Sebenarnya logam emas terbukti membantu dalam bidang perubatan terutamanya dalam 2 perkara

1) Sebagai anti-microbial(membunuh kuman)

Beberapa kajian menggunakan emas yang terdiri daripada partikel nano boleh digunakan untuk membunuh jangkitan bakteria yang degil seperti jangkitan Methicillin Resistant Staphylococcus Areus(MRSA) dan juga beberapa jangkitan bakteria yang lain.

Walaupun kajian ini hanyalah kajian yang dibuat di dalam makmal, tetapi ia menunjukkan logam emas itu sendiri mampu membunuh kuman secara langsung.

Jika kita lihat dalam hadith tersebut, ia menyatakan bahawa ‘Arfajah bin As’ad mengadu hidungnya busuk sedangkan dia menggunakan hidung daripada perak. Daripada segi ilmu kedoktoran, bau busuk selalunya menandakan adanya jangkitan kuman dan luka tersebut masih tidak sembuh.

Maka, Nabi SAW menyuruh menukarkan hidung tersebut kepada hidung emas. Hikmahnya disini mungkin sifat anti-microbial emas tersebut telah membunuh bakteria pada bahagian hidung yang dijangkiti dengan kuman. Luka pun semakin sembuh lalu bau busuk pun hilang.

Ia menggunakan emas yang terus diletakkan pada bahagian hidung yang dijangkiti. Bukan memakainya sebagai perhiasan seperti gelang

2) Membunuh sel kanser menggunakan terapi photothermal dan radiofrekuensi

Terdapat kajian beberapa tahun kebelakangan ini dimana partikel nano emas digunakan dalam kajian untuk rawatan kanser. Dalam kajian tersebut, partikel nano ini disuntik dalam darah supaya ia berkumpul pada bahagian kanser.

Lalu, gelombang elektormagnet ditembak pada kanser tersebut untuk menghasilkan kenaikkan suhu tinggi dan menyebabkan kematian sel kanser itu

Ini merupakan salah satu perkembangan teknologi perubatan yang mungkin akan menjadi salah satu rawatan bagi pesakit kanser dimasa hadapan

Adakah emas membantu merawat penyakit yang lain?

Selain daripada itu, dalam post tersebut juga mengatakan bahawa ia dapat membantu kanak-kanak dalam 11 perkara serta penyakit iaitu:

1 – Lemah Jantung2 – Masalah Parkinson3 – Masalah gangguan dan penyakit yang berkaitan kemurungan dan kesedihan ,4 – Mencantikkan Kulit5 – Mengelak Rambut gugur6 – Menerang dan menguatkan Mata7 – menguatkan Semua organ Tubuh badan8 – Menghapuskan Nafas berbau9 – Menguatkan Semangat10 – Menguatkan Firasat11 – Merawat masalah Angau Bercinta

Tidak terdapat satu kajian pun yang mengatakan emas boleh memberikan semua kelebihan di atas. Dan sangat pelik untuk mengatakan kanak-kanak pun boleh mendapat parkinson ataupun angau bercinta. Selalunya orang dewasa sahaja yang akan berisiko untuk mengalami parkinson ataupun angau bercinta.

Emas terbukti mampu merawat jangkitan kuman yang degil seperti MRSA. Ia digunakan dengan meletakkan emas tersebut secara langsung kepada tempat jangkitan ataupun luka yang masih belum sembuh disebabkan jangkitan kuman bukan dengan memakainya untuk perhiasan seperti gelang.

Penulisan daripada post tersebut hanyalah sangkaan yang masih tidak lagi mempunyai asas yang ampuh untuk dipercayai.

Jika anda beli untuk perhiasan isteri ataupun anak perempuan, dipersilakan.Tetapi jika anda berharap dengan memakai perhiasan tersebut untuk merawat pelbagai penyakit hanya berdasarkan hadith nabi yang disalah ertikan, kami nasihatkan supaya fikir balik.

Risau nanti diakhirat kelak akan ditanya kerana membawa sesuatu perkara yang salah menggunakan nama Nabi SAW.

Hikisz, P.; Szczupak, Ł.; Koceva-Chyła, A.; Gu´spiel, A.; Oehninger, L.; Ott, I.; Therrien, B.; Solecka, J.; Kowalski, K. Anticancer and Antibacterial Activity Studies of Gold(I)-Alkynyl Chromones. Molecules 2015, 20, 19699-19718.Lima, E., Guerra, R., Lara, V., & Guzmán, A. (2013). Gold nanoparticles as efficient antimicrobial agents for Escherichia coli and Salmonella typhi. Chemistry Central Journal, 7, 11. http://doi.org/10.1186/1752-153X-7-11Yamada, M., Foote, M. and Prow, T. W. (2015), Therapeutic gold, silver, and platinum nanoparticles. WIREs Nanomed Nanobiotechnol, 7: 428–445. doi:10.1002/wnan.1322


Perlu buat renggangan ataupun tidak sebelum bersenam?

Renggangan merupakan salah satu perkara rutin yang masyarakat kita akan buat sebelum bersenam. Ia dikatakan mampu melembutkan otot supaya ia tidak keras dan bersedia untuk senaman yang berat seperti dalam acara larian. Bahkan ia dikatakan boleh mengelakkan kecederaan ketika melakukan senaman.

Satu kajian pada tahun 2010 telah dibuat di mana ia melibatkan lebih kurang 3000 peserta. Di dalam kajian tersebut mereka membahagikannya kepada dua kumpulan dimana satu kumpulan melakukan aktiviti renggangan sebelum bersenam dan satu kumpulan lagi tidak melakukan aktiviti renggangan.

Kajian itu berjalan selama 3 bulan untuk melihat peratusan yang akan mengalami kecederaan ketika melakukan senaman. Mengejutkan. Apa yang dipercayai oleh orang ramai sebelum ini iaitu renggangan boleh mengelakkan kecederaan adalah suatu perkara yang tidak benar.

Ini kerana kebarangkalian untuk mengalami kecederaan bagi kedua-dua kumpulan adalah sama iaitu 16 peratus. Ini menunjukkan jika anda membuat aktiviti renggangan anda masih mempunyai risiko kecederaan yang sama seperti orang yang tidak melakukan renggangan.

Selain daripada itu, dalam kajian tersebut juga menjumpai risiko yang lain. Iaitu seseorang yang mempunyai BMI yang tinggi dan mempunyai kecederaan yang lepas mempunyai risiko yang lebih tinggi untuk mengalami kecederaan pada ketika itu.

Renggangan yang selalu kita buat adalah jenis renggangan statik. Sebagai contoh jika kita buat renggangan daripada kepala, kita akan tolak kepala ke kiri dan kira sehingga 8. Kemudian, kita tolak pula kepala ke arah kanan dan bilang sehingga 8. Ini adalah contoh renggangan statik.

Kemudian kita pula ada aktiviti memanaskan badan sebagai contoh berlari setempat.

Aktiviti memanaskan badan seperti ini masih lagi boleh dibuat kerana ia akan meletakkan badan kita pada tahap yang bersedia sebelum bersukan. Ketika aktiviti memanaskan badan, jantung akan mula berdegup laju, saluran darah ke otot akan mula mengembang, hormon adrenaline akan mula dirembeskan dan simpanan gula akan digunakan hanya semata-mata untuk menyediakan badan seseorang itu sebelum seseorang itu mula bersukan.

Aktiviti memanaskan badan sebelum bersenam adalah lebih digalakkan. Manakala, aktiviti renggangan pula tidak perlu dilakukan ini kerana ia tidak mendatangkan apa-apa kelebihan kepada mereka yang mengamalkannya.

Rujukan:Daniel Pereles, Alan Roth, Darby JS Thompson: A Large, Randomized, Prospective Study of theImpact of a Pre-Run Stretch on the Risk of Injury in Teenage and Older Runners. CAQ Sports Medicine, USATF, Simon Fraser University